Txekeo Teknologikoak 2019 Programa | Laguntzak • barrixe\nTxekeo Teknologikoak 2019 Programa\nTxekeo teknologikoen programa bi modalitatetan diseinatuta dago:\na) Txekeo teknologiko arruntak: hauen helburua da ekoizpen-arloren batean edo produktu/zerbitzuekin dagoen arazo jakin bati erantzuna ematea, agente teknologiko batek aukerako konponbide zehatza proposatuta. Bidea erraztu nahi diete berrikuntza-jarduerak egiterakoan oztopoak aurkitu ohi dituzten enpresei lehen urratsak eman ditzaten.\nb) 4.0 txekeoak: txekeo hauek 4.0 industriarantz urratsak eman nahi baina bidea zehaztu beharra duten enpresei zuzenduta daude. txekeo hauetan, agente teknologikoak, enpresaren egoera azterturik, lehen urratsa proposatuko dio 4.0 industriara bidean.\nEskabideak aurkezteko epea Eskabideak aurkezteko epea 2019ko maiatzaren 20an hasiko da, eta 2019eko irailaren 30ko 13:30ean amaituko da.\nJatorrizko: BOB - 92. zk. 2019, maiatzak 16. Osteguna\nPrograma honetan aurreikusten diren laguntzen bitartez, enpresek berrikuntzaren arloan lehen urratsak egin ditzaten sustatu nahi da, kanpoko agente teknologiko baten laguntzarekin. Konponbidea eman nahi zaio arazo jakin bati, produktu edo produkzio-prozesu jakin bati, edo, gutxienez, horren konponbidea planifikatu, berrikuntza-proiektu edo 4.0 Industriarantz ibilbide bat bitartez.\nDekretu honetan araututako diru-laguntzak eskuratu ahal izango dituzte berezko nortasun juridikoa duten enpresek, jarduera nagusia hauetariko bat badute: industria, eraikuntza, garraioa, industriari lotutako zerbitzuak, turismoa eta handizkako merkataritza.\nTxekeo teknologiko estandarra, zeinetan agente teknologiko batek aholkularitza-lana egingo baitu enpresak bere produktu edo ekoizpen-prozesuetakoren baten antzemandako arazo jakin bati buruz, eta konponbide teknologiko aukerakoena proposatuko baitu.\n4.0 txekeo teknologikoa, zeinetan agente teknologikoaren aholkularitzaren helburua baita entitate eskatzailearen lehen urratsak proposatzea 4.0 Industriara bidean.\nDekretu honen babesean garatutako txekeoak 2019ko urtarrilaren 1etik 2019ko abenduaren 31ra bitarteko epearen barruan hasi eta amaitu behar dira.


Lekorneko Garroko gazteluak hartuko du EH Zuzenean festibala - GARA\nEuskal Herria Zuzenean jaialdia Heletatik Lekornera aldatzea erabaki zuten atzo goizean antolatzaileek Hazparnen egindako biltzar nagusian. Horrez gain, 2013an zein formula jarraituko duten erabaki, administrazio kontseilu berria osatu eta bilan ekonomikoa bozkatu behar izan zuten.\nEneko Etxegarai komunikazio arduradunak azaldutakoaren arabera, biltzarrean 70 laguntzaile elkartu ziren eta bozketa egin ostean aho batez erabaki zuten EHZ jaialdiaren kokapen berria. Hala, guztiek ontzat eman zuten festibaleko ospakizunak Lekorneko Garroko gazteluaren inguruan egitea. Aldaketaren arrazoi nagusia ekonomikoa da, aurreko urteetan dirua galdu baitute, eta egoera horri buelta eman nahian hartu dute erabakia.\nAdministrazio Kontseiluan kide berriak sartu eta beste batzuk atera dira. Langileen arteko aldaketa honek gastuak murriztu ditu, batzuek kontratu lagunduak izango dituztelako, hau da, Estatu frantsesak soldataren ehuneko handi bat ordaintzen die.\nHorretaz gain, aurrekontu txikiagoa zehaztu dute. 40.000 euro gutxiagorekin hasiko dira lanean, baina galera hori handiagoa izan ez dadin instituzioekin harremanetan jarri dira horien babesa izaten jarraitzen dutela ziurtatzeko, eta bestelako sostenguak bilatzeko.\nHiru aukera zituzten: Heleta (orain arteko funtzionamendua aldatuz), Lekorne edo Uztaritze. Azkenik, Lekorneren aldeko hautua egin dute, alde batetik, gazteluaren kokapenak dirua aurreztea ahalbidetzen dielako. «Heletan aparkalekua urruti zegoen eta autobusak jartzen genituen. Hori gastu bat zen; Lekornen, ostera, ez dugu halakorik behar, gazteluaren ondoan dagoelako aparkalekua eta kanpina», azaldu zuen Etxegaraik.\nEkintzak Udalaren instalazioetan egingo dituzte eta horretarako baimena eskatu zioten duela hiru aste. Orain jaialdia non ospatuko den jakinda zein plangintza jarraituko duten pentsatzen hasi dira. Hasteko, formula aurreko urteko bera izango dela iragarri zuen Etxegaraik. «Gazteluko plazan egunean zeharreko ekintzak izango dira, eta gauean baso txiki bat igaro eta bertan egingo dira kontzertuak». Bada aldaketarik horretan ere, agertoki kopuruari ez baitiote eutsiko. Bost izatetik hiru izatera pasatuko dira.\nHorietako batek egunean zehar hitzaldiak eta kontzertu «intimoak» hartuko ditu, eta gauean kontzertuak izango dira. Aurreko urteetan ekitaldi horiek guztiak karpa desberdinetan banatzen ziren.\nPublikoari ahalik eta arazo gutxien sortzen dizkion soluzioa ematen saiatu dira, eta espero dute jendeak ondo erantzutea. «Heletak bazuen zerbait jendeari asko gustatzen zitzaiona, baina uste dugu Garroko gazteluak ere baduela bere xarma. Lekuz aldatzean toki polita izan behar zuen desilusioa ez sortzeko, eta uste dugu aukeratutakoa zinez polita dela», aipatu zuen itxaropentsu antolatzaileak. Egingo dituzten aldaketa guztiak kontuan izanda aurreikuspen onak dituztela aitortu zuen.\nUdara arte badute denbora atzo zehaztutako pausoak garatu eta erabaki gehiago hartzeko. Otsailera arte izenik emango ez badute ere, hasi dira zenbait talderekin harremanetan jartzen. Era berean, diseinatzaileak hasi dira kartelari itxura emateko lanean eta, iragarri zuenez, segur aski gazteluaren irudia izango du oinarri.\nHirugarren leku aldaketa da hau jaialdia sortu zenez geroztik. 1996an hasi zen Arrosan. 2004an Idauze-Mendin ospatu zuten eta 2009tik iaz arte, Heletan.


Ia 200 gaztek hartu dute parte EGOren entzunaldi birtualetan - Deia\nIa 200 gaztek hartu dute parte EGOren entzunaldi birtualetan\nBideoak baliatuz burutu dira aurtengo entzunaldiak, eta, 24 musikari titular hautatu dituzte\nunai gonzalez 12.05.2020 | 00:08\nEuskal Herriko Gazte Orkestraren kontzertua Hondarribian. Argazkia: Javier Colmenero\nBilbo – 16 eta 27 urte bitarteko ia 200 gaztek eman dute izena Euskal Herriko Gazte Orkestrako (EGO) entzunaldi "birtualetan". Aurtengo izen-emate kopurua mugarria izan da proiektu kultural estrategiko honentzat, 1997an Eusko Jaurlaritzako Kultura Sailaren eskutik sortu zenetik, inoiz baino pertsona gehiago inskribatu direlako aurten 24 titular postuak betetzeko asmoz.\nEntzunaldiak aurrez aurre gauzatuko ziren hasiera batean Euskal Herriko Goi-Mailako Musika ikastegian (Musikene), apirilaren 14aren eta 19aren artean. Alabaina, covid-19ak eragindako krisiaren ondorioz, EGO testuinguru berrira egokitu da, aurreikusita zegoen hori aldatuz. Horretarako, teknologia baliabideak "ezinbestekoak" izan da.\nEuren talentua erakutsi ahal izateko, eskatutako errepertorioa prestatu, grabatu eta bidali behar izan dute gazteek. "Egungo egoerara moldatzeko gaitasuna handia eta malgutasuna erakutsi dute", azaldu dute Euskal Herriko Gazte Orkestratik.\nGauzak horrela, EGOk eskainitako bestelako esperientzia honetan, epaimahaia entzunaldien esparruko adituek osatu dute. Hala nola, Bilbao Orkestra Sinfoniko eta Euskadiko Orkestra Sinfonikoaren bakarlariak egon dira talde horretan. Hori bai, nazioarteko iritziek ere izan dute lekua: London Symphony Orchestra, Vienako Orkestra Filarmonikoa, Suisse Romande, Espainiako Orkestra Nazionala, Reina Sofia Musika Eskola edota Gran Teatre del Liceuko Orkestraren eskutik iritsitakoak.\nOro har, epaimahaikide guztiek baloratu dituzte positiboki entzunaldiak hautagai gazteek erakutsitako maila altuarengatik. Gainera, gehienbat proiektatutako soinuaren kalitatea lehen aldiz behar bezala hauteman ahal izateko, ohiko en-tzunaldietan ez bezala arazoak sor daitezkeenez, bideoak behin baino gehiagotan aztertzeko aukera izan dute epaimahaikideek.\nDatuak Euskal Herriko Gazte Orkestran sartzeko intentzioa erakutsi duten 193 gazteen artean, %60 Nafarroa eta Euskal Autonomikoa Erkidegokoak izan dira. Hartara, arestian aipatu bezala, 24 hautatu dira titular izan daitezen, eta beste 43 ordezko izateko. Aurkeztu eta hautatu diren musikariei dagokienez, Musikenek egin du ekarpen handiena, Nafarroako Goi Mailako Musika Kontserbatorioarekin eta Aragoikoarekin batera.\nAzpimarratzekoa izan da aurtengo edizioan euren ikasketak nazioarteko ikastegi garrantzitsuetan gauzatzen ari diren euskaldunen parte-hartzea. Besteak beste, Salzburgoko Universitat Mozarteum, Anberesko Errege Kontserbatorioa, Londresko Guildhall eta Royal Music School, Kataluiniako Esmuc eta Liceuko Goi-Mailako Kontserbatorioko ikasleek hartu dute parte.\nGeneroari erreparatuz, aurkeztu diren gazte guztien artean, %53 gizonezkoak izan dira eta %47 emakumezkoak. Halaber, adinaren batezbestekoa 21 urtekoa izan da.\nBehin entzunaldiak bukatuta, etorkizunera ditu jarrita dagoeneko ikusmirak Euskal Herriko Gazte Orkestrak. Izan ere, uda honetako topaketa zein jarduerak antolatzeko alternatibak aztertzen ari da. Modu honetan, talde kudeatzailea, orkestraren egitekoa gauzatu ahal izateko egungo ezohiko egoerari erantzun baten bila dabil, "proiektu ziragarri honen helburuak" bete ahal izateko. Bien bitartean, BBK, Kutxa eta Vital Fundazioen babesa dauka oraindik EGOk.\nSortu denuncia que la AN está ejecutando la sentencia del caso de las 'herriko'.\nGernikan, datorren astelehenean.\nFallece un vecino de Bilbao de 52 años en un accidente de motocicleta en Manzanedo\nEl vacunódromo del BEC cierra tras inocular una media de 2.700 dosis al día


Oiertxo SOS plataforma aurkeztu dute - Gasteiz - Alea.eus\nOiertxo SOS plataforma aurkeztu dute\nErredakzioa 2017-03-15 13:00\nOiertxo SOS plataformaren aurkeztu dute gaur\nOier Gomez presoa etxeratzeko helburarekin aurkeztu dute gaur Oiertxo SOS plataforma. Gogorarazi dutenez, oso larria da Gomezek duen gaixotasuna.\nAgerraldian adierazi dutenez, Gasteizko presoak "Ewing motako sarkomak ditu bizkarrezurrean, buruan eta aldakan. Ez dago modu egokian tratamendua jasotzen". Meaux-Chauconin-Neufmontiers espetxean dago Gomez, Parisetik gertu. Plataformak adierazi duenez, gaixo dagoen heinean, Gomezek etxean beharko luke egon. Hortaz, "legea bete dezala" eskatu diote Frantziako Estatuari.\nAzken egunetan jakin izan dutenez, Gomezek bizkar hezurrean daukan sarkoma murriztu egin da, aldakakoak berdin jarraitzen du baina burukoa handitu egin zaio. Hau dela eta kimioterapia sesioak bi izatetik hiru izatera pasako dira eta erradioterapia buruko sarkomari zuzenduagoa izango da. Datorren astean erabakiko dute medikuek buruko sarkoman ebakuntza egiten dioten edo ez.\nPlataformak dei egin die Arabako eta Euskal Herriko herritarrei mobilizatu daitezen. Apirilaren 22rako "elkartasun eguna" antolatu dute Gasteizen, eta ostegunero 19:30ean egingo dituzte elkarretaratzeak, Iparralde gizarte etxearen aurrean.\nSare plataformak ere deitu du manifestaziora preso gaixoen eskubideen alde. Apirilaren 8an izango da martxa, Gasteizen. Martxoaren 25ean, berriz, Baionan egingo dute protesta, Bagoaz kolektiboak deituta, Gomezen eta gainerako preso erien alde. 22 dira gaixotasun larriak dituzten euskal presoak.


Erresaka | Iritzia | Berria\nBatzuetan neure buruari pistak uzten dizkiot, bizitza deitzen dugun anabasa honetan zeharo ez galtzeko edo. Entzundako esaldi gogoangarriren bat izan daiteke, adibidez, edo oharkabean etorri den pentsamendu-kimu bat, oraindik heldu gabea edo pobreki josia eskuarki, baina zer edo zer iradoki egiten duena, auskalo zergatik. Argi egiteko balio ote duten ez dakit, maiz txinparta izatera ez baitira heltzen, baina zeharo gal ez daitezen, idatzi egiten ditut paper-zatietan eta noizbait aurkitzeko moduan uzten ditut, ausaz sakabanatuta etxean zehar: sukaldeko tiraderatan, arropa zuriaren artean edo liburuetan lagatzen ditut.\nIrène Némirovsky idazlearen esaldi eder bat topatu dut berriki, baina ez dut gogoratzen noizkoa den, ezta zer eragin zidan zehazki idaztea eta gordetzea erabaki nuen unean. Halaxe dio: «Ez zara erabat zoritxarrekoa izango noizbait itsasoaren usainaz edo kresalaz jabetzen bazara». Zoriona edo atsekabea norberaren baitan bilatu eta helduleku txikietan oratzeko deia da, maiz erabilgarri eta zuzena, jakina, baina aldi berean, arriskutsua: gutxi edo ia batere ez duenak asetasuna bilatzen du gauza txikietan, konformatzeko tentazioa izaten du, eta horrek etsi egitera eramaten du ia beti.\nOharra aurkitu dudanean, deseroso sentiarazi nau, zalantzati, nazioarteak giza-eskubideen aitorpena egin zuen egunaren jira-biran aurkitu dudalako, agian.\n70 urte badira oinarrizko eskubideen aitorpen formalera iritsi ginenetik. Bigarren Mundu Gerrak eragin zuen kalapitaren ondoren, oinarrizko adostasuna bilatu zen, zeinaren gainean ordena berri eraikitzen hasi, ezaugarri komun minimoak ezarriz eta aurrerantzean elkar hartzeko bide duinean ibiltzen hasteko. Zabalagoa zatekeen hasierako proposamena, baina negoziatu eta adostasunean lerro komunen inguruan batera etortzearren, eskariak laburtuko ziren, eta puntu zehatz batzuetara lerratuko ziren eztabaidan parte hartu zuten estatu guztiak; edo ia guztiak, zehatzago esatearren.\nEsaldi ederrak daude bertan jasota, eta oinarrizko balioak adreiluak bailiran kokatzen ditu bizikidetza unibertsalaren eraikuntza altxatzeko. Emozionatu egiten da bat, aitor dut, berdintasuna, aintzatespena, duintasuna, elkarren babesa edo duintasuna bezalako berbak irakurrita han, eta idatzi zutenek egiazki sinistu egiten zutela pentsatuta. Emozionatu egiten da bat, aitor dut, noizbait hori guztia betetzeko gai izango ginela uste izan zutenen anbizioa irudikatuta.\nItsasoari begiratzea bezalakoa izango zen une hori, giza-balioen handitasunaz jabetzea ekarriko zuen, eta ordura arteko markarik gorena ezarrita elkarri bostekoa eman eta argazki ofiziala egingo zuten munduko mandatariek. Garai hartako kronikek urrezko hizkietan idatzi zuten kontakizuna.\nDenborak erakutsi digu ederregiak zirela hitzok egia izateko, edo nahiago bada, goranahiegiak izan ginela aitortza hori paper baten jaso izanagatik egingarri bihurtuko zela uste izateko. Adiskide legelari batek esan ohi duenez, Zuzenbidea ez zen asmatu eskubideen auzia behin eta betiko argitzeko, eskubidedunen auziak etengabe luzatzeko baizik.\nGiza-eskubideen itsasoan ere, elkarren kontra borrokan ari dira etengabe indar kontrajarriak. Atzera eta aurrera egiten dugu, ohartu gabe maiz: olatuek kostaldean eztanda egin eta berehala sortzen da atzerako mugimendua, erresaka.\nNahiago nuke metafora soila izatea. Nahiago nuke immigrazioaren kontrako lege gero eta murritzagoak figura erretorikoa izatea, edo emakumeon eskubideak negoziagarri jarri dituzten eskuineko alderdien joera lerro oker soila dela uste izatea.\nDenbora behar izan dugu, 70 urte, ulertzeko orduko promesa Némirovskyk bere hitz ederretan erakusten duen etsipenezko konstatazioraino baina ez zela iritsi aldarrikapen eder hura: itsasoa ezin geureganatuta, konforma gaitezen lantzean behin usnatzearekin.


Irakurmena lantzeko proposamena | Bihar da berandu\n← Ortografia lantzeko proposamena\nDenbora tunela hezkuntzan? →\nSegi irakurtzen –>\nIrakurtzeko, ondo irakurtzeko, testu erakargarriak behar dira.\nTestu erakargarria zer den irakurle bakoitzak jakingo du. Askotan irakurri eta gero, hori bai. (Batzuetan oso geroago, hori ere bai).\nTestua erakargarria/aspergarria izango da irakurlearen arabera eta irakurlearen uneko aldartearen arabera\nIrakasle batek ikasle batentzat hautatutako testu bat nekez izango da ikaslearentzat erakargarri: errazagoa da gamelua jostorratzaren zuloan sartzea irakasle batek ikasleentzako testu egoki bat hautatzea baino.\nIkaslearentzat derrigorrezkoa iruditzen zaiona nekez irudituko zaio aldi berean erakargarri. (Baina horrelakorik gertatzea, ez da ezinezkoa, gamelua eta jostorratzarena erabat ezinezkoa ez den legez).\nPremisa horiek, gutxi gorabehera, sinesten ditudanez, zaila egin izan zait beti ikasleei irakurtzeko bazka ematea. Errazena testu-liburuetako proposamena, besterik gabe irakurraraztea zen baina askotan, gehienetan, ni neu ere aspertzen nintzen horrelako testu “irakurterraz egokituak” leitzen.\nArbela digitalak, internet esku-eskura edukitzea, sekulako pagotxa iruditu zitzaidan hasieratik. Egokia izan zitekeen testu bat arbelean paratu eta fotokopiak egiteko beharrik gabe irakurri eta komentatzeko. Aukera hori eta gehiago eskaintzen zigun arbela digitalak. (Komentatzeari, ahozkotasunari lehentasuna ematea izan da betiere nire xedea). Gainera, arbela digitalei esker, testutik hipertesturako jauzia, aurrera egiteko aukera, ezin hobea zegoen.\nHasieran, ikasleek eskertzen zuten irakurtzeko aukera berria baina denbora luze gabe aukera ona zena jostailu zaharkitua bilakatu zen.\nEzagutzen nituen pedagogorik onenei galdetzea, laguntza eskatzea, bururatu zitzaidan: Gorputz Hezkuntzako irakasleei. Ikasle guztiak motibatzen gehien asmatzen duten lankideak direla uste izan dut aspaldidanik. Korrika jarriko dute hankamotz motelena eta altuera-jauzia egiten jarriko dute potoloena ere… Guztientzako motibazioa izaten dute eta ikasturte amaieran ia beti gainditutzat ematen dituzte ikasle guztiak, (eta inork ez die horregatik kargurik hartzen).\nGorputz Hezkuntzako irakasle batek eman zidan ideia: gauza aspergarriak egiterakoan neurketek, kronometroek, estatistikek… motibatzen laguntzen dute. Konturik aspergarriena, erronka bihurtuz gero, bada horixe: hain aspergarri izateari uzten dio. Horrela lortzen dute batzuek lasterketa luzeak egitea. Txirrindulariek, esate baterako, milaka kilometro urtero…\nBeraz, horra irakurtze ariketari kronometro bat gehitzeko ahalegintxo pare bat:\n“Obese woman doing sports” by Gaulsstin, on Flickr\nPost hau didaktika, gorkaazk, hezkuntza, irakurri beharrekoak, Literatura, Pedagogia atalean eta irakurmena, irakurterraza, irakurtzeko gaitasuna, irakurtzeko zalelasuna, irakurtzeko zaletasuna, literatura ikastetxean, testu egokituak, testu irakurterrazak laburpen hitzekin publikatua izan da. Gogokoetara gehitzeko lotura iraunkorra.


LEZOKO UDALAK ARARTEKOAREN GOMENDIO BAT ONARTU DU, HIRIGINTZAKO LIZENTZIARIK GABE EGIN ZEN LAN BATEN GAINEKO SALAKETARI ERANTZUTEKO - ARARTEKO\nLEZOKO UDALAK ARARTEKOAREN GOMENDIO BAT ONARTU DU, HIRIGINTZAKO LIZENTZIARIK GABE EGIN ZEN LAN BATEN GAINEKO SALAKETARI ERANTZUTEKO\nPertsona batek Arartekora jo zuen, izan ere, Lezoko baserri batean udal lizentziarik gabe teilape bat jarri zutenez gero, salaketa egin zion Lezoko Udalari, hirigintzako legezkotasuna berrezar zedin, baina Lezoko Udalak ez zion erantzun.\nKexan adierazitakoaren arabera, Lezoko Udalak ebazpen baten bidez adierazi zuen baserri hartan teilape bat eraikitzeko lanak ez zeukala beharrezko lizentziarik eta bateraezina zela Lezoko Hiri Antolamendurako indarreko Plan Orokorrarekin. Ebazpen hartan teilapea eraisteko agindua ere eman zen, ebazpena jakinarazi eta hilabeteko epean.\nGeroago, kexagileak udalari informazioa eskatu zion eraistea gauzatzeko hartu ziren neurrien gainean, baina ez zuen udalaren erantzunik jaso. Horrexegatik jo zuen Arartekora.\nKexagaia eta Lezoko Udalak egindako jarduerak aztertu ondoren, Arartekoak gomendatu zion ahalik eta lasterren ebatz zezala, berariaz eta arrazoi bidez, egindako salaketa hura, teilapea eraisteko agindu zuen udal eskaera betearaz zedin.\nUdalak onartu egin du Arartekoaren gomendioa, eta adierazi du hirigintza arloko legezkotasuna berrezartzea bermatu behar dela.\nVitoria-Gasteiz, 2021ko urtarrilaren 26a


Ura alde banatan duen Ekoetxe bat\nEzagutu ezazu Txingudiko basa-bizitza\nTxingudi Ekoetxea Bidasoa ibaiaren eta Jaitzubia errekaren arteko eremuan dago, hain zuzen ere Plaiaundi Parkea deritzan esparruan, Txingudiko Badiari begira dagoen eta Hendaia, Irun eta Hondarribia udalerriek konpartitu eta inguratzen duten gune batean. Txingudiko Badia Gipuzkoan dagoen padura-ingurunearen adibiderik onena da.\nGune paregabe hau hegazti migratzaileen babeslekua da, eta bere balio naturalistikoagatik nazioarteko aitortza duen esparru bat da gaur egun. Izan ere, “Txingudi” Hegaztientzako Babes Berezirako Eremuan (HBBE) eta “Txingudi-Bidasoa” Batasunaren Intereseko Lekuan (BIL) dago integratuta, hots, Natura 2000 izeneko Europako Naturaguneen Sarea integratzeko proposatuta dauden bi eremutan. Gainera, Plaiaundi Nazioarteko Hezegune Garrantzitsuen Ramsar Zerrendan dago sartuta.\nParkeko sarreran Txingudi Ekoetxea dago kokatuta. Bertan, urte osoan, publiko mota guztientzako jarduera ugari antolatzen dira. Beste alde batetik, Parkea bisitatzeko beste modu bat autogidatutako ibilbidea egitea da, hau da, 2 kilometrotan 17 azalpen-panel banatuta dituen ibilbidea egitea. Gainera, Plaiaundin badira hegaztiak behatzeko prestatuta dauden gune batzuk.\nNeurriz txikia izan arren, Txingudik ondo islatzen ditu Euskadiri migrazioaren testuinguruan garrantzia ematen dioten ezaugarri geografikoak. Estrategikoki kokatuta dago, Mendebaldeko Pirinioetako azken tontorren eta Bizkaiko Golkoaren artean, eta, hortaz, bi hegazti multzo jasotzen ditu: alde batetik, euren migrazioetan Pirinioen katea saihesten duten hegazti kontinentalak; bestetik, kostaldeko lerrotik bidaiatzen duten itsasoko eta uretako hegaztiak.\nTxingudik uretako hegaztiak jasotzen ditu gehienbat, hala nola koartzak eta mokozabalak, baina baita lezkadiko anatidoak, limikoloak eta paseriformeak ere, horiek geraleku gisa erabiltzen baitute hezegune hau. Gisa berean, estuario txiki honetatik lehorreko hegazti ugari igarotzen dira, udazken eta udaberrian eskualdeko zeruak zeharkatuz. Halaber, ekaitzak gertatzen direnean ugari dira estuarioko uretan babeslekua bilatzen duten itsas espezie migratzaileak, eta horrek are gehiago areagotzen du kokagune honetako aniztasun ornitologiko nabaria.\nTxingudi Ekoetxeak adin eta publiko mota guztiei egokitutako jarduera ugari eskaintzen dizkie bisitariei; horri esker, erreferentziazko ingurumen-hezkuntzako ekipamendu bilakatu da, batez ere kostaldeko eta paduretako espazioen arloan, bai toki mailan eta bai EAE, Estatu eta nazioarteko mailan.\nParkeak 24 hektareako hedadura du; bi barne-urmael ditu, itsasaldeen erritmoari uhate-sistema baten bidez konektatuak, marearteko hondartza bat, eta ur gezako aintzira bat. Txingudiko Ekoetxea hartzeaz gain, Parkeak baditu hegaztiak behatzeko ekipamendua (begiratokiak, hideak, behaketa-dorreak…), interpretazio-panelak, bidezidor-sare bat, iturria, pic-nic eremua eta aparkaleku bat.\nBi eremu bereizi daitezke:\nPlaiaundiko Parke Ekologikoa (Irun):\nGuztira 2 km-ko luzera duten bidezidorrak ditu, informazio-panelekin, etxolekin eta behaketa-dorreekin. Horrek ahalbidetzen du erabilera publikoa kontserbazioarekin uztartzea. Parkeko sarreran Txingudi Ekoetxea dago kokatuta.\nGuztira 3 km dituzten bidezidor egokituak ditu. Txingudin, gune hau da ibaitik itsasora doan trantsizio naturala ikustea ahalbidetzen duen leku bakarra. Bidasoako padurak Jaizkibel mendiarekin komunikatzen dituen "korridore berde” bat da.\nTxingudiko Badia Hendaia, Irun eta Hondarribia udalerriek konpartitzen dute, Bidasoa ibaiaren bokalean. Erraz iristeko moduko zona bat da. Bertatik, komunikazio-bide garrantzitsuak pasatzen dira (N-1 errepidea, A-8 autopista, RENFE, SNCF eta EUSKOTREN trenbideak), eta badu aireportu bat handik gertu (Donostiako Aireportua, Hondarribian). Donostiaraino dagoen distantzia 18 kilometrokoa da, gutxi gorabehera.\nTxingudi Ekoetxera N-1 errepidetik iristen da zuzenean, Irungo saihesbideari dagokion tartean (478 k.p.). Irungo erdigunean, oinez joanez gero 12 minutu ingurura, trenbidearen (RENFE eta EUSKOTREN) eta autobusaren instalazioak daude.\nA-8tik “Irun-Hondarribia” noranzkoaren ordainlekuan aterata, Irunerantz jarraituko dugu lehengo N-1etik, hots, oraingo GI-636 errepidetik. 13. P.K.a pasatuta (GALP gasolindegia), 100 metro ingurura, Plaiaundirako irteera seinaleztatzen duen kartel marroi bat ikusiko dugu. GI-636 errepidea utziko dugu eta eskuinera doan desbiderapena hartuko dugu, errepidearen azpitik pasatuz. Gero, ezkerrera, irteerarik ez duen errepide batetik, Plaiaundiko Parke Ekologikoaren aparkalekura iritsiko gara.\nZentroa egunero dago zabalik, jaiegun hauetan izan ezik:\nUrtarrilak 1 (Urteberria)\nUrtarrilak 6 (Erregeen Eguna)\nEkainak 30 (Irungo zaindariaren jaia: San Martzial)\nAbenduak 24 (Gabon gaua)\nAbenduak 25 (Eguberri eguna)\nAbenduak 31 (Gabon zahar eguna)\nEkoetxeko sarrera doakoa da.\nTxingudi Ekoetxeak erakusketa iraunkor bat du. Beraren bitartez, bisitariek ulertu ahal izango dute Txingudiko paduren paisaiaren izaera dinamiko eta ebolutiboa, eta ikusi ahal izango dute hori gizakien jardunak modulatutako elkarlotura ugariren ondorioa dela.\nGainera, mota desberdineko habitatak –eta, hortaz, askotariko ekosistemak- existitzea eta elkarrekin bizitzea ahalbidetzen duten osagaiak ezagutu ahal izango dituzte bisitariek.\nHorrez gain, egiaztatu ahal izango dute biotopoak oreka dinamikoan dagoen sistema bat direla, eta haien arrakasta (produktibitate, betikotze eta aberastasun estetikoaren ikuspuntutik begiratuta, besteak beste) ematen zaion erabileraren mende dagoela.\nPanelen, maketen, ikus-entzunezkoen eta –nola ez- urmaeleko begiratoki paregabearen bitartez, bisitariek ezagutu, baloratu eta miretsi ahal izango dute ingurune horretako fauna eta floraren espezieen askotarikotasun aberatsa; guztien gainetik, ugaritasun ornitologikoa nabarmentzen da. Aipatutako begiratokia Ekoetxe honen harribitxietako bat da, zeren ahalbidetzen baitu, giro erlaxatu eta lasai batean, espezieak zuzenean behatzea haiek behatzailea ikusi gabe. Gainera, baditu horretarako beharrezkoak diren baliabide materialak, hala nola prismatikoak eta identifikazio-gidak.\nBadira hainbat baliabide Paduretako unitate litologikoen, erliebearen eta sare hidrografikoaren garrantzia ulertzeko, zeren eta, azken batean, ura baita Txingudiko lurralde osoaren oinarria.\n2019-2020 Eskola Programa\nTxingudi Ekoetxearen Eskola-programa\nTxingudi Ekoetxearen Eskola-programak naturaz gozatzeko eta naturarekin konektatzeko aukera eskaini nahi die eskoletako ikasle guztiei (haur-hezkuntzatik batxilergora), eta, horrekin batera, zuzeneko esperientzia errealak eskaini nahi dizkie ingurune natural batean, hots, Txingudiko paduretan, bizitzaz betetako hezegune bat baita. Eskola-programaren helburu nagusia da ikasleek natura maitatzen eta errespetatzen ikasi dezatela.\nBisitan lantzen diren eduki nagusiak honako hauek dira:\nBiodibertsitatea, Batez ere hegazti-fauna.\nBisita bi etapatan garatzen da.\nPaseo bat hezegunetik; bertan, ikasleek material optikoa eta landa-gidak eramaten dituzte, eta, hortaz, naturalista bihurtzen dira egun batez, ingurunea begi berriez behatuz.\nIkasketarako tailer edo jolasak garatzea Txingudiko Ekoetxearen inguruan, besteak beste balio hauek landuz: jasangarritasuna, errespetua, parte-hartzea eta lan kooperatiboa.\nBisita doakoa da.\nZure erreserba formalizatzeko, kontaktatu Hezkuntza.txingudi@ekoetxea.eus helbidearekin edo deitu 943. 619.389telefonora.\nIkastetxeak erreserba egin ostean, Ekoetxea Txingudiko Ingurumen-hezkuntzako taldeak bisitaren aurreko eta bisitaren osteko material guztiak bidaliko dizkio ikastetxeak izendatutako pertsonari, posta elektronikoz, ikasleek landu egin ditzaten.\nURDAIBAIKO BIOSFERA ERRESERBAKO ALTXORRAK: “BUSTURIAKO ERROTAK”\nIbilbide gidatua. Busturiako errota desberdinak elkarlotzen dituen ibilbidea egingo dugu, iraganean ...\nURDAIBAIKO BIOSFERA ERRESERBAKO ALTXORRAK: KOSTALDEA\nIbilbide gidatua kostaldetik.\nGaueko harraparien zentsua\nZientzia herritarrari buruzko proiektua: gaueko harraparien jarraipena Txingudin.\nGaueko harrapariak orain arte lan espezifikoen xede izan ez den fauna-talde bat da. Proiektuak honako helburu hauek ditu:\nJakitea zein diren Txingudiko KBEan dauden gaueko harrapariak: aberastasuna (espezie kopurua), banaketa, ugaritasunaren estimazioa.\nArreta zuzentzea Kantauriko kostaldean oso urriak diren eta atzera egiten ari diren bi espezieri: europar apo-hontza eta europar mozoloa.\nBeste batzuk: bilakaera historikoa ezagutzea (inkestak baserrietan,...) eta habitata hobetzea (habiak fabrikatzea eta jartzea), lortzen diren emaitzen arabera.\nMetodologiak ahalbidetuko du emaitzak gisa bereko proiektuekin homologatzea –adibidez: Noctua proiektuarekin eta Euskadiko Hegazti Habia-egileen Atlasarekin-, koherentzia zientifikoa emateko xedez.\nEzagutza eta esperientzia maila desberdineko 18 pertsonaz osatutako parte-hartzaile talde bat dugu. Oraingoz, guztira 1x1 km-ko 14 UTM sareta ditugu aztergai, hau da, Txingudiko KBE/HBBE osoa.\nUrtearen hasieraz geroztik, aurretiko kontaktuak egin ditugu, hasierako taldea antolatu dugu, aholkularitza jaso eta metodologia zein materialak diseinatu ditugu; eta jadanik egin dira lehenengo landa-laginketak. Martxoaren 6an, hitzaldi-tailer bat antolatu genuen, Iñigo Zuberogoitiaren eskutik, eta saioa baliagarria izan zen prestakuntza-jardunaldi moduan. Jadanik lortu dira datu interesgarri batzuk, hala nola hotz ertainaren zonako lehenengo zita, balizko ugaltzaile moduan.\nEmaitzak www.ornitho.eusk webgunean integratuko dira. Horri begira, egokitzat jo diren kontsultak egin zaizkio atariaren administratzaileari.\nOdonatologiaren eremuan, 2008az geroztik hainbat ekimen garatu dira Txingudi-Bidasoa KBEan (jardunaldiak, batzarrak, erakusketak, lan-bilerak, dibulgazio-materiala, artikulu zientifikoak, eta abar), eta horiek eragin positiboa izan dute, bai habitataren kontserbazioaren ikuspuntutik eta bai ornogabe talde horri buruzko ezagutza sortzearen ikuspuntutik. Zientzia herritar deritzanak funtsezko rola jokatu du, azken lau urteetan, jadanik hamar urte bete dituen prozesu honetan.\nProgramaren helburu nagusiak:\nHerritarrak bultzatzea "Zientzia Herritarra" programetan parte hartzera.\nJasotzen den informazio guztia SINEan biltzea.\nNatura 2000 sarea herritarrei hurbiltzea.\nHerritarrak informatzea zerbitzu ekoistemikoez eta horiek kontserbatzeko beharraz, eta, hortaz, biodibertsitatearen balioaz.\nZientzia herritarraren eta kontserbazioaren arteko inplikazioa eta/edo lotura indartzea.\nProgramaren helburu espezifikoak:\nTxingudi-Bidasoako odonatofaunari buruzko ezagutza hobetzea.\nMehatxatutako espezieentzat funtsezkoak diren edo haien kontserbaziorako interesgarriak diren puntuak lokalizatzea.\nEkoetxea ingurumen zentroen sareak antolatutako "AZTARNA -gutxiago BIZITZA+gehiago" lehiaketaren sariak banatu dira\nkoetxea Azpeitia eus, Ekoetxea Meatzaldea-Peñas Negras eus, Ekoetxea Txingudi eus, Ekoetxea Urdaibai eus, Ingurumen-Hezkuntza\nAste honetan bertan banatu dira Eusko Jaurlaritzaren Ekoetxea ingurumen-zentroen sareak antolatutako "AZTARNA –gutxiago, BIZITZA +gehiago" lehiaketaren sariak.\nEkoetxea ingurumen-zentroen sareak antolatutako "AZTARNA gutxiago, BIZITZA gehiago” lehiaketako sariak erabaki dira\nEusko Jaurlaritzaren Ekoetxea sareko ingurumen-zentroek ateak irekiko dituzte berriro asteburu honetan\nEkoetxea Azpeitia eus, Ekoetxea Meatzaldea-Peñas Negras eus, Ekoetxea Txingudi eus, Ekoetxea Urdaibai eus\nEusko Jaurlaritzaren Ekoetxea sareak "AZTARNA- BIZITZA+" lehiaketa abiarazi du, itxialdian biodibertsitatearen berreskurapena atzemateko\nEkoetxea Txingudi sarean


2005eko martxoan bidaiarien sarrerak %10 gehitu dira\nHomeGaiakHotel establezimenduakPrentsa Oharrak 2005eko martxoan bidaiarien...\nESTABLEZIMENDU TURISTIKO HARTZAILEEN INKESTA (ETHI), 2005EKO MARTXOA\n2004ko martxoarekin erkatuta, gaua igaro dutenen kopurua %17 gehitu da\nEUSTATen datuen arabera, 2005eko martxoan 143.867 bidaiari sartu dira Euskal Autonomia Erkidegoko hoteletan, hau da, aurreko urteko hilabete berean baino 13.000 sarrera baino gehiago izan dira eta, horrenbestez, %10eko gehikuntza izan da. Aurreko urteko hilabete berarekin erkatuta, bidaiarien sarrerek bilakaera erabat positiboa izan dute hiru lurraldeetan; sarrerak %13 hazi dira Bizkaian, %10 Gipuzkoan eta %5 Araban. 2005eko Aste Santua martxoan izateak, gainera, eragin handia izan du bidaiarien sarreretan, horiek hemen igarotako gauetan, batez besteko egonaldian eta plaza eta logelen okupazio mailan.\nEstatutik etorritako bidaiarien sarrerek %11ko gehikuntza izan dute eta atzerritik etorritakoen sarrerek %10ekoa. Estatutik Bizkaira egindako bidaiak gehitu egin dira (%16), Gipuzkoarako bidaiek tarteko gehikuntza izan dute (%9) eta Araban aldaketa-tasa neurritsuagoa izan da (%2). Atzerritarren agerpenak gehikuntza handia izan du Araban (%21), hazkunde-tasa hori tartekoa izan da Gipuzkoan (%10) eta, azkenik, Bizkaian bilakaera neurritsuagoa izan da (%7).\nEstatuko bidaiariei dagokionez ia Autonomia Erkidego guztietatik etorritako bidaiari kopurua gehitu da, Madrildik eta Aragoitik etorritakoen kasuan izan ezik, hauen agerpena gutxitu egin baita. Fluxu garrantzitsuenak aipatzearren, Katalunia, Valentzia, Galizia, Asturias eta Andaluziatik etorritako bidaiari kopurua gehitu egin da. Atzerritarrei dagokienez, besteak beste Frantziatik, Belgikatik, Alemaniatik, Italiatik, Portugaldik eta AEB-Kanadatik etorritako bidaiari kopurua gehitu egin da baina Erresuma Batutik, Suediatik, Danimarkatik, Luxemburgetik, Holandatik eta Finlandiatik etorritakoen kopurua gutxitu egin da.\nBestalde, 2005eko martxoan 270.128 gau igaro dituzte bidaiariek; hau da, aurreko urteko martxoarekin erkatuta gaua igaro dutenen kopurua %17 gehitu da, guztira 40.000 gau gehiago igaro baitituzte. Eman diren gauen urtetik urterako bilakaera ere positiboa izan da hiru lurraldeetan; Bizkaian %20 gau gehiago igaro dituzte, Araban %17 gehiago eta Gipuzkoan %14 gehiago.\nBatez besteko egonaldien iraupena aldatu egin da urte batetik bestera Euskal Autonomia Erkidego osoan; izan ere, aurreko urtean 1,77 egunekoa izan zen baina 2005eko martxoan 1,88koa. Gehikuntza hau Erkidegoko hiru lurraldeetan eman da. Araban batez besteko egonaldia 1,65etik 1,84ra igaro da, Bizkaian 1,76tik 1,87ra eta Gipuzkoan 1,83tik 1,90era.\nPlazen okupazio mailak %12ko gehikuntza izan du; aurreko urteko martxoan %39,08koa zen eta aurtengo martxoan %43,90ekoa. Gehikuntza hori Araban (%17), Gipuzkoan (%15) eta Bizkaian (%8) eman da. Halaber, logelen okupazio mailak aurreko urteko martxoan izandakoa %8an gainditu du.\nNekazalturismoa: bidaiarien sarrerak gehitu egin dira (%15) eta, batez ere, bidaiariek igarotako gauak (%50)\nMartxoan 8.337 bidaiari izan dira Euskal Autonomia Erkidegoko nekazalturismoetan, hots, aurreko urteko hilabete berean baino %15 gehiago; bidaiari kopuruak %23ko gehikuntza izan du Bizkaian, %14koa Gipuzkoan eta %3koa Araban. Estatutik Euskal Autonomia Erkidegora etorritako bidaiarien kopurua %16 gehitu da; aitzitik, atzerritarrei dagokienez Erkidego osoan horien kopurua gutxitu egin da (%3) bidaiari hauek Gipuzkoan izandako beherapen izugarriaren ondorioz (%-35).\nMartxoan 22.624 gau igaro dituzte bidaiariek Euskal Autonomia Erkidegoko nekazalturismoetan. Honek gehikuntza nabarmena ekarri du, %50ekoa, aurreko urteko hilabete berarekin erkatuta. Urtetik urtera, beraz, hazkunde-tasa garrantzitsuak izan dira hiru lurraldeetan: Gipuzkoan igarotako gauak %65 gehitu dira, Araban %48 eta Bizkaian %34.\nBidaiari bakoitzaren batez besteko egonaldiak ere egin du hoberantz Euskal Autonomia Erkidego osoan 2004ko martxoarekin erkatuta; hain zuzen, duela urte bete 2,09 eguneko batez bestekoa izan zen eta aurtengo martxoan 2,71ekoa. Bilakaera positibo hori hiru lurraldeetan eman da: Gipuzkoan %44, Araban %43 eta Bizkaian %8.\nPlazen okupazio mailak %42ko gehikuntza izan du eta logelen okupazio maila aurreko urteetakoa baino hobea izan da, hau ere %42koa. Plazen eta logelen okupazio mailaren gehikuntza Euskal Autonomia Erkidegoko hiru lurraldeetan eman da; %20 - %60 bitarteko hazkundea eman da kasu guztietan.


Estatusaren kartak jokatzen | Politika | Berria\nEusko Legebiltzarreko Autogobernu Lantaldeari berrekiteko datarik ez dago oraingoz. Besteak beste, Espainiako aurrekontuei eta Kataluniako hauteskundeei begira daude alderdi politikoak\nAutogobernu Lantaldea. Eusko Legebiltzarreko Autogobernu Lantaldearen bilera, iazko abenduan. JUANAN RUIZ / FOKU Tamaina handiagoan ikusi\nCOVID-19aren izurriak baldintzatutako testuinguru politiko eta sozialaren legealdia izango da Eusko Legebiltzarraren hamabigarrena. Parlamentuak apenas daramatzan aste batzuk jardunean, eta oraindik ikusteko dago nola heltzen dien aurreko legealditik oinordetzan jasoko dituen gai batzuei; besteak beste, estatus politiko berriaren inguruko eztabaidari. Aurreko legealdian, Eusko Legebiltzarreko Osoko Bilkurak 2017ko urtarrilaren 26an onartu zuen Autogobernu Lantaldea osatzea; irailaren 25eko bozetatik lau hilabetera eta Iñigo Urkullu lehendakariaren inbestiduratik bi hilabetera. EAJren, PSE-EEren eta Elkarrekin Podemosen aldeko botoekin onartu zuten lantaldea eratzea; EH Bildu abstenitu egin zen, eta PPk kontrako botoa eman zuen. Legealdi berrian, oraingoz ez dirudi lantaldeari berrekiteko asmorik dagoenik. Zer asmo dute alderdiek eztabaida horren aurrean? Zein elementuk baldintzatuko dituzte Euskal Autonomia Erkidegoaren egituraketa politiko-juridiko berri bati buruzko gogoetak?\nAbiapuntuan, aurreko legealdietan Autogobernu Lantaldeak eginiko lana dago. 2018ko uztailean, estatus berriaren oinarri eta printzipioak adostu zituzten nagusiki EAJk eta EH Bilduk —eta, eskubide sozialen atalean, Elkarrekin Podemosek—, eta oinarri eta printzipio horiek testu artikulatu batean biltzeko eskatu zien lantaldeak bost adituri. Iazko abenduan, hiru agiri aurkeztu zituzten adituek; EAJk, Elkarrekin Podemosek eta PSE-EEk izendatutakoek agiri bat aurkeztu zuten, zenbait ataletan adostasunak eta beste batzuetan desadostasunak jasotzen zituztenak. EH Bilduk eta PPk proposatutakoek ere beren testu juridiko propioak aurkeztu zituzten. Adituek legebiltzarrean eginiko agerraldiak izan ziren lantalde horren azken urratsa.\nOrain, zer? Su txikian dago lantaldea, iniziatiba nork hartuko eta aurreko legealdiko dokumentuekin zer egingo. EAJko iturriek BERRIAri aitortu diote beharbada jeltzaleei dagokiela iniziatiba hartzea, baina uste dute beharrezkoa dela lehenbizi argitzea zer tempo daukan bakoitzak eta, batez ere, zer egin nahi den orain arte landutako testuekin. Iturri jeltzaleek diote oinarri eta printzipioen dokumentua dela legebiltzarrak bozkatutako bakarra eta testu artikulatuek ez dutela balio loteslerik alderdientzat, baina adituen lanetan ere lortu dira adostasun batzuk. Gakoa da akordiorik lor daitekeen subjektu politikoaren aitortzan eta erabakitzeko eskubidea bermatzean. Beraz, EAJk uste du sukalde lana beharrezkoa dela lantaldea abiatu aurretik. Komunikazio kanal bat zabalik dago Igarako eta Albiako Lorategietako egoitzen artean.\nEdozein kasutan, EAJrentzat estatu ereduan dago arazoa, eta estatu ez diren subjektu politikoen aitortzan. Jeltzaleen diagnostikoa da estatus berriak herri borondateari erantzun behar diola, eta borondate horri bide eman behar diola Espainiako ordenamendu juridikoak; EAJren proposamenaren kasuan, izaera konfederaleko harreman baten bitartez.\nNeurri batean, legebiltzarrean, 31 eskutik dauka EAJk; 31 legebiltzarkide, indar nagusia, eta gainerako alderdiak begira. Gaia garrantzitsua da EH Bildurentzat; 2020-2021eko aldirako Plan Politikoaren zirriborroan zehaztu ditu estatus berriaren alorrean eman nahi dituen pausoak. Federazio subiranista zain dago oraingoz; legealdia hasi berri da. EAJrekin hitzartu zituen estatus berriaren oinarri eta printzipioak, baina gero EAJk, PSEk eta Elkarrekin Podemosek proposatutako adituek adostu zuten testu artikulatuaren bizkarrezurra. Hori horrela, EH Bildun arrazoizko denbora bat itxaron nahi dute, ikusteko hiruko gehiengo hori existitzen den eta eztabaida bultzatzen duten. Hala bada, EH Bilduk aztertuko du nola jokatu hiruko horrek adostutako testu artikulatuaren aurrean. Baina mugimendurik ez badago epe jakin batean, testu artikulatu propioa erregistratuko du.\nHirukoaren testuak ardatz komun bat dauka, baina ez ziren ados jarri, besteak beste, erabakitzeko eskubidearen formulazioan edo hura jasotzeko beharrean. Egun gobernuko bazkide diren alderdiek ikuspegi kontrajarriak dituzte atal horretan. Ekuazioa argia da; erabakitzeko eskubidea arautzen bada, PSE ez da akordioan sartuko, eta alderantziz. Beraz, EH Bilduk ikusi nahi du desadostasun hori nola bideratzen duten; EAJk zein gehiengoren kartak baliatuta egin nahi duen jokaldia. Edozein modura, federazio subiranistaren interpretazioa da autonomiatik burujabetzarako pausoa eman beharra dagoela, egungo egoeran ere hori beharrezko ikusten dela, eta hori ahalbidetzen dutela EAJrekin adostutako oinarri eta printzipioek. EH Bilduk izendatutako adituak taxututako lanak erabakitzeko eskubidea gauzatzeko mekanismoak jasotzen ditu, Espainiako Estatuaren eta Euskal Autonomia Erkidegoaren arteko harremana arautzeko; besteak beste, «erreferendumak eta galdeketak, herritarren nahiz erakundeen ekimenez eginikoak, edozein gai publikori buruz» planteatu ahal izatea jasotzen du testuak.\nBurujabetza maila handitzeko partida Europan ere jokatu nahi du EH Bilduk; Plan Politikoaren arabera, federazioaren zeregina izango da «Europako esparruan Argitasunari buruzko Legearen gaineko eztabaida bultzatzea, Estaturik gabeko nazioen borondatea demokratikoki bideratzea ahalbidetuko duten kontsulta eta/edo erreferendumak legitimatuko dituena».\nHaatik, federazio subiranista ez da kontzeptu horren defendatzaile bakarra; Elkarrekin Podemosek ideia hori bera jaso izan du, besteak beste, bere hauteskunde programan: «Elkarrekin Podemosek Argitasun Lege bat sustatuko du (...) lurralde estatusari buruz kontsulta adostuak ahalbidetzeko, galdera argiekin eta gehiengo kualifikatuekin, lotesleak izateko». Koalizioaren argudioa da Kanadako Argitasun Legea tresna eraginkorra izan dela zilegitasun demokratikoa eta juridikoa uztartzeko, biak kontrajarri gabe, eta Podemosek hori defendatu izan du Espainiako Estatuan lurralde gatazkak konpontzeko irtenbide gisa.\nKoalizioak gai hori bera jarriko du mahai gainean, Eusko Legebiltzarrean estatutua erreformatzeko prozesua berriro martxan jartzen bada. Baina, oraingoz, prozesu hori ez da berriz abiatu, eta koalizioan zain daude; ez dute ekimena hartuko, baina eztabaidara sartuko dira beste inork mahai gainean jartzen badu. Alde horretatik, EPk abantaila bat ikusten dio bere posizioari: ez duela «marra gorririk» edo helmuga zehazturik. Hala ere, «eszeptikoak» dira gainerako indar politikoek akordioak lortzeko izan dezaketen borondateaz.\nEztabaidaren erritmoetan antzeko posizioa dauka PSE-EEk; eztabaidara sartuko da besteren batek Eusko Legebiltzarrean Autogobernu Lantalde bat eratzea proposatzen badu, baina, sozialistentzat, gaia ez da lehentasunezkoa. Alderdiko iturriek argi ikusten dute egungo estatutua «zaharra» dagoela eta eguneratu beharra dagoela, batez ere azken lau hamarkadetan lortutako eskubide sozialak txertatzeko, baina uste dute orain premiazkoa dela COVID-19aren izurriari eta haren ondorioei erantzutea.\nPartidan badira aintzat hartu beharreko beste osagai batzuk ere; nagusiki, Espainiako Gobernuaren iraupena eta Kataluniako prozesu subiranista; laster, hango hauteskundeak. Eta beste neurri batean, COVID-19aren ondorio ekonomikoei aurre egiteko funtsen banaketa.\nPSE-EEko eta Elkarrekin Podemoseko iturriak bat datoz; giro politikoa oso gaiztotua dago Madrilen eskuinarekin, baina PSOE eta Unidas Podemos kohesionatuta ari dira lanean. Eta Espainiako Gobernuak aurrekontuak onartzeak are gehiago kohesionatuko luke PSOE-UP proiektua, eta sendotu inbestiduran gehiengoa ahalbidetu zuen blokearekiko harremana. Aurrekontuak baino gehiago daude jokoan: porrot eginez gero, legealdiak iraupen eskasa izango luke, baina, kontrara, onartuz gero, gobernuak ia ziurtatua luke bizpahiru urterako bizitza. Eta aukerak zabal daitezke hor zenbait gairi heltzeko. Podemosen uste dute momentua zaila dela Madrilek lurraldetasunean pausoak emateko, baina PSEn arreta jarria dute otsailean Katalunian egitekoak diren hauteskundeetan; horietan zein emaitza dauden eta gobernu berriak zer jarrera har dezakeen. Alarma egoera ezartzeko Espainiako Gobernuak onartutako dekretuak berariaz jaso du alarma egoeran ere hauteskundeak egiteko baimena, eta, beraz, badirudi Katalunian otsailean duten hitzordua mantenduko dela.\nZergatik Katalunia? Hango auziari konponbide bat emateko mahai bat osatzea adostua dutelako eta mahai hori aktibatu beharko delako bozen ostean. Mahai horren gainean egongo da presoen eta iheslarien egoera, baina pentsatzekoa da burujabetza gatazka bera ere landu beharko dutela. Eskema horretan nola txertatu EAEren estatus politikoa, hor dago koska. Jeltzaleen iritziz, Kataluniako, Madrilgo eta EAEko erritmoek koordinatuta behar dute; ez autogobernu eredu bera edukitzeko, baina bai eskema bat partekatzeko. PSOE eztabaida horretara sartzen bada Katalunian, PSE-EE ere sartuko da hemen, EAJren aurreikuspenen arabera.\nAntzeko diagnostikoa egiten du EH Bilduk ere; uste du Espainian orain arte egon ez den abagune bat dagoela, eta Sanchezen gobernua «testatu» beharra dagoela, lurralde gatazken gaia mahai gainean jarrita; Kataluniaren auziari euskal auzia erantsita. Hortaz, adi dago Kataluniako eta Espainiako gobernuen arteko elkarrizketa mahaiak eman dezakeenari.\nEstatutua hizpide Gernikan 41. urteurrenean


Play jokoa Candy catastrofe Online:\nJokalari behar karratu bat antolatu pilotak guztiak kentzeko. Horretarako, behar kolore bereko bolak talde bat bilatzen hasi ahal izango duzu, baldin badago, eta suntsitu ahal izango duzu. Honetan izango duzu puntu kopuru jakin bat. Zenbat puntu duzu, aplikazioak eskuineko aldean ikus dezakezu. . Play jokoa Candy catastrofe konektatuta.\nTekniko jokoa Candy catastrofe ezaugarri\nGame Candy catastrofe gehitu: 26.10.2012\nJokoa jokatzen: 2774 aldiz\nBezalako jokoa Candy catastrofe Jokoak\nDeskarga jokoa Candy catastrofe\nEmbed Joko Candy catastrofe zure web orrian:\nJokoaren txertatu Candy catastrofe zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Candy catastrofe , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Candy catastrofe -rekin, baita ere, jokoa jokatu zen:


Ikastolen geroa aipatu du UPNk euskararen legearen aldaketari ezetz errateko - Gizartea - Berria\nIkastolen geroa aipatu du UPNk euskararen legearen aldaketari ezetz errateko\nEzkerrak, PSNk eta Gero Baik aurkeztutako proposamena aintzat hartu du parlamentuak. Euskara "inposatzea" egotzi diete UPNk eta PPNk.\nEzkerrako Txema Mauleon eta Marisa de Simon, Geroa Baiko Manu Aierdi eta PSNko Pablo Rascon, proposamena erregistratu ondoren. / I�IGO URIZ / ARP\nPSNk, Geroa Baik eta Ezkerrak aurkeztu zuten euskararen legea aldatzeko proposamena, eremu ez-euskaldunean D eredua ezarri ahal izateko. Nafarroako Parlamentuak babestu egin du, osoko bilkuran. Bilduk eta Aralar-NaBaik proposamenaren alde egin dute; UPN eta PP aurka agertu dira. Ez da behin betiko onarpena; orain, batzordera igorriko dute proposamena, eta gero berriro itzuliko da plenora, behin betiko onartzeko.\nTxema Mauleon Ezkerrako parlamentariak nabarmendu du "gehiengoaren" eskaria dela Nafarroa osoan euskaraz ikasi ahal izatea. Haren arabera, proposamenarekin "berdintasun eta askatasun printzipioak eta eskubideen bermea" sustatzen dira. Euskararen legea aldatzea "historikoa" izan daitekeela uste du; hala ere, "berandu" helduko direla iritzi dio.\nPSNko Pedro Rasconentzat legediaren interpretazio "korapilotsu" batengatik ikas dezakete batzuek euskaraz eta beste batzuek ez. Manu Aierdi Geroa Baiko ordezkariaren arabera, "aurrerapauso bat da eremu ez-euskalduneko euskararen normalizazio prozesuan".\nBilduk, proposamena babestu arren, uste du aldaketa ez dela "nahikoa", oraindik "bide luze bat" geratzen delako: "Euskarak ofiziala izan behar du Nafarroa osoan", esan du Bakartxo Ruizek. Ildo beretik mintzatu da Nekane Perez Aralar-Nabaiko ordezkaria. "Ez da nahikoa". Perezen iritziz, UPNk euskararekin egin duena "izugarrikerien museoa" da.\nEuskararen legearen 26. artikulua aldatzeko proposamena erregistratu zuten alderdiek. Euskarazko irakaskuntza eremu ez-euskaldunean nolakoa den arautzen du artikuluak, eta indarrean dagoen legeak hala dio: "Botere publikoek euskararen irakaskuntza lagunduko dute, eta, behar denean, osoki edo zati batean finantzatuko dute, sustapen eta promozio irizpideei jarraikiz eta eskariaren arabera". Legeak ez du debekatzen hezkuntza sare publikoan euskara ikastea. Nafarroako euskararen legeak 28 urte beteko ditu abenduan.


EH-Donbas komitearen deialdia eta prentsaurrekoa atzo Altsasun – Euskal Herria ★ Donbass Elkartasun Komitea\nEH-Donbas komitearen deialdia eta prentsaurrekoa atzo Altsasun\nKomitearen aurkezpena eta deialdia Alemania eta Errusiako medioetan\nEUSKAL HERRIA-DONBAS ELKARTASUN KOMITEAREN ADIERAZPENA\nBadira jada hilabete batzuk Kiev-eko Maidan plaza jendez bete zela ukrainar gobernuaren aurka protesta egiteko. Protesta hauetan indar eskuindar eta faxistek protagonismo handia eskuratu zuten eta estatu kolpe bat eman zuten. Gobernu berria indar ultranazionalista ukrainarrek hartu zuten, neonazien laguntzarekin eta mendebaldeko potentzien babesarekin.\nEgoera honen aurrean, Donbaseko herritarrak bertoko indar nazi-faxisten aurka mobilizatzen hasi ziren eta Donetsk eta Lugansk-eko herri errepublikak sortu zituzten. Naiz eta mendebaldeko komunikabideek errealitatea ukrainar eta errusiarzaleen arteko gatazka izango balitz bezala desitxuratzen duten, guk argi dugu guda zibil baten aurrean gaudela, non Donbaseko herri langilea bere eskubideen defentsan altxatu den faxismoaren aurka, erabakitzeko eskubidearen eta eredu sozial justuago baten aldeko borroka bereganatuz. Donbass-eko herritarrak duintasun eredu bilakatu dira dagoeneko.\nUkrainako gobernuak oraindik ahala ere, Donbaseko herritarren borondatea indarraren bidez zapaltzeko asmoan jarraitzen du, zibilen aurkako bonbardaketa etengabeak erabiliz. Jarrera arduragabe honen ondorioz milaka biktima zibil eta milioi bat baino errefuxiatu gehiago daude dagoeneko.\nGenozidio honen aurrean, Euskal Herria – Donbas elkartasun komiteak Herri Errepubliketan pairatzen ari diren egoera salatu nahi du publikoki, Donbaseko herri langilearen deialdia gureganatuz, eta euskal gizarteari herri errepublikekin eta egoera hau pairatzen ari diren ukrainar herritarrekin elkartasun aktibo eta eraginkor bat martxan jartzeko deia luzatzen diogu:\nMendebaldeko komunikabideek martxan jarritako blokeo mediatikoari aurre egin eta gaia herritarren artean sozializatzeko, gatazka armatuaren ondorioz dauden zauritu eta errefuxiatu guztiei laguntza humanitarioa emateko, eta Gobernu kolpista naziari aurre egin dioten borrokalari guztiei elkartasun politikoa helarazteko helburuarekin. Honez gain, Europar batasunaren, Amerikako Estatu Batuetako gobernuaren eta NATO-ren izaera antidemokratiko eta faxista eta honen politika gerrazalea salatu nahi dugu.\nHelburu hauen baitan dagoeneko euskalherriadonbas.wordpress.com bloga jarri ditugu martxan (twiter eta facebook-arekin batera), hainbat herritan pankartak eta itsulapikoak jarri eta eskuorriak banatu ditugu; honekin batera. kontu korronte bat ireki dugu laguntza ekonomikoa jendearen ekarpen ekonimokoak bildu eta Donbasseko herritarrei bidaltzeko.\nEra berean, Banda Bassotti talde italiarrak antolatu duen karabana antifaxistari atxikituz Euskal Brigada antolatu dugu, komitearen helburuekin bat eginez: Rostov-eko errefuxiatuei laguntza humanitarioa lehen pertsonan emango diegu, Novorossiya-ri elkartasun politikoa helaraziko diogu eta mendebaldeko mass-medien blokeo informatiboa apurtuko dugu.\nDonbaseko herritarrek laguntza behar duten heinean lanean jarraituko dugu, beraien borroka gurea delako!\nBesarkada internazionalista bat Euskal Herritik Donbasera!


Bos primigenius primigenius - Wikipedia, entziklopedia askea.\nEspeziea Bos primigenius\nAzpiespeziea Bos primigenius primigenius\nBos primigenius primigenius Eurasiako garai bateko uroaren azpiespeziearen izena da. Azken ale ezaguna, eme bat, Poloniako Jaktorów basoan akabatu zuten 1627.ean, eta bere hezurdura Stockholmeko Livrustkamma museoan gordetzen da.\nBos primigenius primigenius motako uroa sarri agertzen da marrazturik Euskal Herriko labar-artean, eta uroen zenbait hondakin aurkitu dira bertako aztarnategi arkeologikoetan.\nSakontzeko, irakurri: «Betizu#Uroak_eta_betizuak»\nPleistozenoan zehar Indiako uroak Ipar Afrikara emigratu zuen Bos primigenius mauretanicus izeneko azpiespeziea sortuz. Aldi berean Europara heldu ziren ere, Bos primigenius primigeniusen arbasoak bilakatuz. Uste da uroak Europako Hegoaldetik sartu zirela eta handik Erdialdeko Europan barrena Errusiara zabaldu ziren. Euskal Herrira duela 700.000 urte inguru heldu ziren, eta Alemaniako hondakin zaharrenak berriz duela 275.000 urte ingurukoak dira, Europako Iparraldera askoz beranduago heldu ziren eta.\nAsian uroei buruzko informazioa askoz murritzagoa da. Uste da Asia Ekialdeko populazioak Pleistozenoan jada galduak zirela. Lanpo Jia eta Qi Wei Paleontologo txinatarrek beraien aldetik zera diote; 1984. urtean Holozeno garaiko uroen aztarnak topatu zituztela Txinako Zong aldean. Hala ere beste zenbait ikerlarientzat datu hau ez da fidagarria zeren eta uroaren hondakin horiek ibai batean aurkitu zituzten, eta korronteak bere jatorrizko kokapenetik mugitu baitzituen.\nGarai batean, uro mota hau Eskoziatik Txinaraino zabaltzen zen, baina datu gutxi daude banaketa gune zabal horren hainbat zonaldei buruz. Uroa ez zen sartzen tundrako eremuetan.\nIpar Afrikako uroa\n↑ (Van Vuure, 2003)\n↑ (Van Vuure 2003)\nOrriaren azken aldaketa: 26 azaroa 2019, 13:46.


Euskal Herria Bildu - Sakabanaketa pairatzen ari diren preso eta familien aldeko akordio zabala lortu dute Gipuzkoako Batzar Nagusiek\nSakabanaketa pairatzen ari diren preso eta familien aldeko akordio zabala lortu dute Gipuzkoako Batzar Nagusiek\nGipuzkoako Batzar Nagusiek onartu egin dute gaur kartzela politika urruntzailea pairatzen ari dien preso eta familien aldeko ebazpen proposamena, eta Espainako Gobernuari eskatu diote espetxe-politika birbideratzeko eta presoak hurbiltzeko. EH Bilduk aurkeztu zuen jatorrizko proposamena eta pozik agertu da lortutako akordio mailagatik: “Lau alderdik sinatzen dugu erdibideko testua: EH Bildu, EAJ, PSE eta Podemos taldeok, hain zuzen ere. Hau da, ganbera honetako 51 batzarkideetatik, 50k babestuko dugu erdibideko zuzenketa, inoiz gai honek Batzar Nagusietan izan duen babesik handiena lortuz”, azpimarratu du Ernesto Merino batzarkideak.\nOnartutako ebazpen proposamenak zortzi puntu jasotzen ditu eta, besteak beste, Gipuzkoako Batzar Nagusiek Espainiako Gobernuari eskatzen diote “artikulatu dezala presoak hurbiltzeko politika bat”, gogoratuz “urruntze-politikak bereziki presoen senide eta gertukoei dakarzkien ondorio injustuak, eta, horien artean, gertatu diren zorigaiztoko trafiko istripuak”. Era berean, Foru Aldundiari dei egiten diote “salbuespeneko kartzela politika pairatzen ari diren preso eta familia gipuzkoarrei babesa emateko eta ahal duen neurrian laguntzeko”.\nEH Bilduko batzarkide Ernesto Merinok gogoratu du estatu espainiarrean dauden 271 eta frantsesean dauden 78 euskal presoetatik, soilik bi daudela Euskal Herriko espetxeetan. “Horrek guztiak badu eragina presoengan, beren testuinguru naturaletik urruti daudelako, eta, batez ere, familiarrengan, urtean milaka eta milaka kilometro egin behar izaten dituztelako maite dituzten pertsonak ikusi ahal izateko. Halaber, zama ekonomiko izugarria dauka, eta baita arriskuak ere. Izan ere, sakabanaketaren 27 urte hauetan, 16 senide hil dira errepideetan. Datu bat ematearren, presoen senideek 337 istripu izan dituzte, horietatik 8 amaitzear dagoen 2016garren urtean. Bidegabekeria horri gehitu behar zaio gaixorik dauden presoen egoera, 70 urtetik gorako presoena edota zigorraren hiru laurdenak beteta dituztenenak, horiek denak kalean egon beharko liratekeelako”.\nMerinok adierazi du, gainera, “ematen duela estatu espainiarreko gobernuak erabaki duela egoera usteltzen uztea, ea eztanda egiten duen, eta hortik etekin elektorala ateratzen duen. Zoritxarrez, oraindik hori salatu beharrean gaude”. Hala eta guztiz ere, pozik agertu da “gauzak aldatzen ari direlako, eta horren adibidea da gaur ganbera honetan sakabanaketaren kontra lortutako akordio zabala”.\n• Langileen Parte-hartzea Sustatzeko Foru Araua\nEAJ-PSEk Pertsona Fisikoen errentaren gaineko zergaren eta oinordetzen eta dohaintzen gaineko zergak aldatzeko Foru Arau proiektua onartu dute gaur. Xabier Olanok azaldu du EH Bilduk lau zuzenketa aurkeztu dituela testua hobetze aldera, eta horietatik hiru onartu ziren aho batez. Zehazki, emakumeen aldeko neurri positiboak ￼ezartzea lortu da eta enpresatik kaleratuak izan diren langileek ez dituzte hobari fiskalak bueltatu beharko. EH Bilduren ustez, baina, ekimen hau hankamotz geratzen da. Bereziki, atzera pauso nabarmena suposatzen du langileen arteko aukera berdintasunaren ikuspegitik, jabearen esku uzten baitu enpresako kapitala erosi dezaketen pertsonen aukeraketa. Horregatik, EH Bildu abstenitu da eta Foru Araua zuzentzea eskatu du eskaintza langile guztiei zabalduz, inor diskriminatu gabe.\nBestetik, bidesari berriak ezartzeko Foru Araua onartu du Osoko Bilkurak, EAJ-PSE eta PPren babesarekin. EH Bildu abstenitu egin da aurkeztutako zuzenketak ez direlako kontuan hartu, adibidez, Gobernuak uko egin dio garraio publikoa sustatzeari; kudeaketa zuzenaren ordez azpikontraten alde egingo du eta Gipuzkoako garraiolariak zigortzen dituen bitartean, nazioarteko auto pribatuen trafikoari ere ez zaiolako eskatzen.\n• Aralarreko kudeaketa\nAzkenik, Aralarren kudeaketari buruz eztabaidatu da eta, EH Bilduren ustez, gabezi handiak egon dira instituzioek emandako azkeneko urratsetan. Aralarko artzaintzaren sostengua Aralarko kudeaketaren barruan kokatu behar da eta, horretarako, artzaintza jasangarriaz, artzainen bizi zein lan baldintza duinez hitz egin behar dugu, baina baita ere, bermeak eskaintzen dituen kudeaketa publikoaz. “Gaia serioa da eta aurrera begirako adostasun zabalak dituzten planteamenduak lantzea ezinbestekoa da. Denbora galdu gabe eta eraginkortasuna bilatuz egitasmo berriaren proposamena lantzeko behar diren bermeak, informazioa, gardentasuna eta parte hartzea eskaini behar dugu”, azaldu du Judit Garcia batzarkideak.


COVID-19 protokoloa -\nKutxa Kultur Gelak\nKUTXA KULTUR GELAK PROGRAMAN JARDUTEKO PROTOKOLO OROKORRA KORONABIRUSAREN (SARSCoV-2) AURREAN, 2021-2022 ikasturtean.\nHIGIENE- ETA PREBENTZIO-NEURRIAK\nAURREZ AURREKO JARDUERA GARATZEKO JARRAIBIDEAK\nZer egin COVID-19aren kasu positiboren bat baieztatuz gero?\nInformazio honen helburua Kutxa Kultur Gelak 2021-2022 programan hartzen diren higiene-neurriak antolatzeko eta indartzeko jarraibideak ematea da, eta COVID-19aren aurrean abian jarri behar diren prebentzio-neurriak eta jarduketak ezagutaraztea. Ikastaroetan parte hartzen duten pertsonen artean birusaren transmisioa saihestea du azken xede.\nUne honetan eskura dagoen informazioarekin, beharrezkotzat jotzen da pertsonak babesteko eta jardueraren garapena eta funtzionamendu egokia babesteko zenbait neurri hartzea.\nProtokolo orokor honen egitekoa aurrez aurreko jarduera garatzea da, pertsonen ─hau da, zentroko langile, begirale eta erabiltzaileen─ segurtasun- eta osasun-baldintzak bermatuz, eta abian jarri beharreko antolaketa-, higiene- eta teknika-neurri batzuk zerrendatzen dira bertan.\nHala ere, Protokoloak izaera dinamikoa du, eta osasun-agintariek ezarritako jarraibideen eta une bakoitzean indarrean dagoen araudiaren arabera eguneratuko da uneoro.\nKutxa Kultur Gelak programak hartu beharreko neurrien helburua COVID-19aren zabalkundea prebenitzea eta saihestea da, agian birusaren eraginpean egon diren erabiltzaileen eta langileen aldetik.\nGai hauek izan behar dira kontuan:\n1.- Aurrez aurreko jarduera pertsonen segurtasun- eta osasun-baldintzak bermatuta hastea.\n2.- COVID-19aren prebentzioa, detekzio goiztiarra eta kontrola ziurtatzea, birusa kutsatzea eta zabaltzea saihestuz.\n3.- COVID-19aren aurrean zentroko erabiltzaile, begirale eta langileen osasuna bermatzeko abian jarri behar diren prebentzio-neurriak eta jarduketak ezagutaraztea.\n4.- Neurriak dinamikoak direnez eta osasun-agintariek ezarritako jarraibideen arabera eguneratu beharra egon daitekeenez, adi eta erne egotea.\nOinarrizko ohitura batzuk edukitzeak zentroko erabiltzaileak, begiraleak eta langileak seguru mantentzen laguntzen du, eta gaitz honen hedapena gelditzen laguntzen du. Horren haritik:\nZentrora joan aurretik, etxean tenperatura neurtuko da, eta erabiltzaileak inolako sintomatologiarik ez duela ere egiaztatuko da.\n37 gradu edo gehiago baditu, 10 minutu itxaron eta tenperatura-neurketa egingo da berriro, eta ondoren beste neurketa bat, 5 minutu geroago. Behin eta berriz 37 gradu gainditzen baditu, parte-hartzailea ez da zentrora joango, eta dagokion osasun-zentrora deituko du zer egin behar duen esan diezaioten, eta KUTXA Fundazioari jakinaraziko dio helbide elektroniko honetara idatziz: kutxakulturgelak@kutxa.eus.\nOsasun-agintariek gomendatutako segurtasun-tartea mantendu behar da pertsonen artean.\nCovid ziurtagiria eskatuko da jardueretan parte hartzeko.\nZentroko erabiltzaile, irakasle eta gainerako langile guztiek maskara erabili beharko dute uneoro zentroko instalazioetan (barruan eta kanpoan). Nahitaezkoa da zentrora maskara jantzita joatea.\nEsku-garbiketa areagotu behar da, eta erabiltzailea aldizka eskuak garbitzera behartu behar da, eta betiere objektuak eta ukipen-gainazalak ukitzen badira. Horretarako, gel hidroalkoholikoak, paperezko zapiak eta erabilitako materiala botatzeko ontzi espezifikoak instalatu dira leku estrategikoetan: harrera-lekuan, hainbat leku, gela eta zerbitzutako sarreretan.\nGarbiketa- eta desinfekzio-neurriak areagotuko dira esparru osoan (espazio, tresna eta/edo materialetan), higienearen eta lan-osasunaren arloko agintari eskudunen gomendioetan oinarrituta.\nSaio (tailer, hitzaldi, …) bakoitza amaitu ondoren, gune edo esparruak garbitu eta desinfektatu egingo dira.\nSeinale, mezu eta kartel espezifikoak jarri dira, portaera, segurtasun-distantzia, higiene-neurriak, edukierak, igarotzeko eremuak eta abar gogoraraziz.\nOHARRA: Guztion segurtasunerako landu da protokolo hau. Horregatik, ezarritako protokoloak erabiltzaileren batek behin eta berriz betetzen ez baditu, erakundeak eskubidea izango du geletan jarraitzeko baimenik ez emateko eta inskripzioko dirua ez itzultzeko.\nAurreko paragrafoan planteatutako higiene-neurriez gain, beste neurri batzuk ere hartuko dira, osasun-agintarien jarraibideak betez.\nEdukierak ikasgela bakoitzean indarrean dagoen araudi bete behar du (gela bakoitzean adierazitakoa), eta, hala, osasun-agintariaek une bakoitzean ezarritako segurtasun-errespetatuko duten tokiak sortuko dira, betiere maskara erabiliz. Halaber, postuak finkoak izanen dira gela bakoitzean, eta ezin izanen dira ez espazioak ez materiala partekatu.\nErabiltzaile bakoitzak beti mahai bera izango du ikasgelan dagoen bitartean.\nAurten ere ez da inolako materialik (karpeta, bolaluma, poltsa, …) banatuko. Material didaktikoa, hala badagokio, posta elektronikoz emango da. Parte-hartzaile bakoitzak etxetik ekarri beharko du kasu bakoitzean beharrezkoa den materiala: arkatza, bolaluma, oharretarako koadernoa, pinturak, etab.\nJosteko makina behar den josteko tailerretan, parte-hartzaileek etxetik ekarri ahal izango dute beren makina, edo bestela Kutxa Kultur Gelak programak dituen makinak erabili ahal izango dituzte; kasu horretan, garbiketa eta desinfekzio zorrotzak egingo dira, erabilera bakoitzaren aurretik eta ondoren.\nLan-material bereizia erabiliko da, ez dituzte partekatuko pinturak, arkatzak eta gainerako elementuak, edo, partekatu behar badituzte, erabilera bakoitzaren aurretik erabili eta botatzeko materialez garbiketa eta desinfekzio sakona egin beharko da.\nEremu komunak edo pasabideak ahalik eta gutxien erabiliko dira eta bakarrik leku batzuetatik besteetara joateko, eta ez dira erabiliko bestelako jardueretarako (hitz egiteko, kafea hartzeko, etab.).\nKomunak banan-banan erabiliko dira, konketa inguruan jendea elkartzea saihestuko da, eta txanda zain gaudenean pertsonen arteko distantzia mantendu behar da.\nIgogailuak haietan adierazten den moduan erabiliko dira.\nLokalen aireztapen naturala eta mekanikoa areagotuko dira, barruko airea berritzen laguntzeko.\nInformatikako gelen kasuan, ezin da ordenagailua partekatu. Banakakoa izango da horien erabilera, eta ekipamenduak garbitu eta desinfektatu egingo dira erabilera bakoitzaren ondoren.\nErabilera komuneko ateak irekitzeko mekanismoak eta teklatuak manipulatzea saihestuko da (ateak irekita eduki behar dira, segurtasunari eragiten ez dion neurrian).\nGela bakoitzak gel hidroalkoholikoa izango du eskuak garbitzeko eta desinfektatzeko, baita ontzi edo paperontzi espezifiko bat ere erabili eta botatzeko materialarentzat (paperezko zapiak, …).\nZer egin COVID-19 kasu positiboren bat baieztatuz gero?\nCOVID-19a diagnostikatu zaion pertsona batekin harremanetan egon bada, erabiltzaileak Kutxa Kultur Gelak programaren antolatzaileei eta osasun-erakundeei jakinarazi beharko die, eta etxean geratu beharko du.\nLangileen edo erabiltzaileen artean COVID-19 kasuren bat baieztatzen bada, Kutxa Kultur Gelak programaren arduradunek telefono bidezko arreta-zerbitzuari edo itunpeko osasun-zentroari jakinaraziko diote jarraibideak jasotzeko. Ezarritako jarraibideei jarraituko zaie eta modu koordinatuan jokatuko da. Taldearen jarduera bertan behera gera liteke, eta berrogeialdian sartu erabiltzaileak zein irakasleak, osasun-zentrotik hala aginduz gero. Talde horrek erabilitako leku guztiak eta materiala sakon desinfektatuko dira.\nBereziki zainduko dira kutsatutako pertsonaren pribatutasuna eta konfidentzialtasuna horretarako sortutako protokoloei jarraituz, eta datuen babesari buruz indarrean dagoen legeria errespetatuz.\nCOVID-19aren ondorioz jarduera bertan behera geratzen bada, gauzatu gabeko zati proportzionala itzuliko zaio dagokion parte-hartzaile bakoitzari.\nProtokoloak aktibatuta egon arren Covid 19 kasuren bat emango balitz, programan parte hartzen duten pertsonek ezingo diote inolako kalte-ordainik eskatu KUTXA Fundazioari.


EAJ-PNVk "Belarriprest" izateko deia luzatu dio Gobernuari, euskararen erabilera bermatzeko proaktiboa izanik\nEuskal Taldeak Senatuaren babesa lortu du, Gobernuari Estatuko Administrazio Orokorraren aurrean herritarren hizkuntza-eskubideak bermatzeko beharrezko politikak abian jar ditzala eskatzeko.\nAlmudena Otaolak "Belarriprest" izateko gonbitea egin dio Espainiako Gobernuari, euskararekiko dituen erantzukizunekin proaktiboa izanik. EAJ-PNVko senatariak 'Euskaraldia' kanpainak aurreikusten duen figura hori erabili du, beren burua euskaraz artatzeko prest agertzen diren pertsonak ikusarazteko erabiltzen dena, Estatuko Administrazio Orokorrak herritarrek izapide guztietan erabiltzeko duten eskubidea Euskadin bermatu dezan, hainbat araudik babestutako eskubidea.\nAldarrikapen hori, Estatuko gainerako hizkuntza ofizialetara ere hedatzen dena, horretarako hizkuntza-eskubide horiek bermatzeko behar diren politikak abian jartzeko beharrarekin, Euzko Abertzaleak Taldearen mozioan dago jasota; gaur Goi Ganberaren gehiengoaren babesa lortu duen mozioa. Ekimenaren barruan sartzen da, halaber, Administrazioko langileak hautatzeko prozesuetan herritarrek dituzten beharrak kontuan hartzea, horretarako hizkuntza ofizial bat baino gehiago duten komunitateetan haien hizkuntza-gaitasuna sustatuz. "Ziurrenik harritu egingo zinatekete zerbitzu hori ematen duten pertsonen hizkuntza-gaitasun mailarekin, eta aurrerapausoa litzateke, urrats garrantzitsua Estatuak Euskadin ematen dituen zerbitzuetan euskararen erabilera normalizatzeko". Otaolak "ausardia" eskatu dio Espainiako Gobernuari: "Belarriprest rola hartuta, aurreiritzi asko ezabatuko lirateke", esan du, pertsona guztien hizkuntza eskubideak betetzeko ahaleginean ez dutela etsiko gaineratuz.\nEra berean, gogorarazi du hizkuntza eskubideak bermatzea ez dela inolaz ere eskakizun diskriminatzailea. "Eskubideak herritarrei dagozkie eta betebeharrak administrazio publikoei, eta ez alderantziz". Otaolak gaineratu duenez, "eskubide hori betetzeko, gure legeriak aurreikusten du euskara jakitea derrigorrezkoa dela euskal administrazioetan lanpostu kopuru jakin bat lortzeko; horrela, zenbat eta euskal hiztun gehiago izan, orduan eta lanpostu gehiagotan izango da derrigorrezkoa euskara jakitea".\nOnartutako testuak, bere erreklamazioen buru Eskualdeetako eta Eremu Urriko Hizkuntzen Europako Gutunean ezarritakoa betetzeko Gobernu zentralari zuzendutako instantzia izanik, Autonomia Erkidegoekin batera eta modu koordinatuan lan egitea eskatzen du Europako Gutunaren Adituen Batzordearen aurrean aldizkako txostenak egiteko, bai eta Europako Kontseiluak eskualdeetako eta eremu urriko hizkuntzei buruz emandako gomendioak aztertu eta ezartzeko ere, gomendioak betetze aldera. Ekimenak eskualdeetako edo eremu urriko hizkuntzen babesa eta berreskurapena bultzatzea ere eskatzen du, hizkuntza horiek ofizialak ez diren lurraldeetan.


Europako zein herrialdek birziklatzen dute gehien? - EBko berriemailea\nEuropako Ingurumen Agentziak (EEE) azken urteotan etxeko hondakinen hazkunde nabarmena izan du Europan, helburu gisa 2050erako Europa klima neutral bihurtuz areagotzen du. Gauzak horrela, EEEk ikertu nahi zuen zein herrialdek hobetu duten gehien Europako 2010eko etxeko hondakinak birziklatzeko orduan.\nHori lortzeko, EEEk Eurostat-en datu ofizialak erabili zituen, Europako herrialde bakoitzeko hiri hondakinen birziklapen tasa erakusten zuen 2010etik 2019ra bitartean. 32 herrialdetako datuak atera eta aztertu ziren, urte arteko ehuneko aldaketa orokorra erregistratuz, herrialdea sailkatuz azken hamarkadan birziklatzearen hazkunderik nabarmenena.\nEuropako zein herrialdek birziklatu dute etxeko hondakin gehien 2010 eta 2019 artean?\nPodiuma Lituaniara doa, eta 2010etik birziklatzen ikusi du etxeko hondakinak hazten% 914 hazten da, 5eko% 2010 tamalgarri izatetik 49.7an dokumentatutako% 2019 birziklatze tasa izatera igarotzen dena. Zenbatekoa ia bost aldiz berdina da, eta horrek batez besteko tasa% 33.8 ematen du aztertutako urteetan.\nKroaziak atzetik jarraitzen du behatutako 32 herrialdeen artean etxeko hondakinen birziklapenaren hazkundeari dagokionez etxeko hondakinen birziklapena Kroazian% 655 gehitu zen 2010 eta 2019 artean. Gure analisiaren arabera, 2019an birziklapen tasa% 30.2 zen, 4ean% 2010 baino ez.\nBalkanetako beste herrialde bat, Montenegro, hirugarren tokian dago, etxeko hondakinen birziklapena% 511 hazi da 2010etik 2019ra. Hala ere, herrialdeak ahaleginak egin eta urteotan birziklapenean hobekuntza egin duen arren, 2010 eta 2019 artean birziklapen tasa orokorra lortu da batez beste% 3.6 besterik ez, batez besteko aldaketarik nabarmenena duten herrialdeetan bigarren postuan kokatuz.\n336 eta 2010 artean% 2019ko ehuneko aldaketarekin, Letonia laugarren postuan dago. Gure ikerketen arabera, Europako ipar-mendebaldeko herrialdeak - Baltikoko hiru estatuen artean kokatuta -% 9.4ko birziklatze tasa erregistratu zuen 2010. urtean. Hala ere, azken datuek (2019) zifra hori lau aldiz baino gehiagora igo dela ikusten dute% 41era.\nLehen bostak borobilduz Eslovakia dago. Europako erdialdeko nazioak% 9.1eko birziklapen tasa erregistratu zuen etxeko hondakinen 2010ean, eta% 38.5era igo zen 2019an, eta% 323ko hazkunde orokorra izan zuen. Letonian baino% 13 gehiago da laugarrenean.\nAztertutako beste herrialde batzuen artean, Eslovenia% 164 hazi zen, eta seigarren postuan kokatu zen, Bulgaria Bulgariarekin 16. postua partekatzen du Frantziarekin,% 29ko hazkundearekin, eta Grezia 17. postuan dago,% 23rekin.\nEtxeen birziklapen tasetan aldaketa txikiena izan duten herrialdeak, 2010-2019\nRANKING EUROPAKO HERRIALDEAK % ALDAKETA Birziklapen tasan 2010-2019\n27 ERRUMANIA -10%\n26 = NORVEGIAKO -3%\n26 = SUEDIA -3%\nSerbiak 2010ean eta 2019 artean etxeko hondakinen birziklapenaren beherakada handiena izan zuen Europan eta birziklapen tasa okerrena% -70 murriztu zen. Aztertutako Europako herrialde guztien% 0.4ko batez besteko birziklatze tasa baxuena du herrialdeak.\nBirziklapenaren bigarren beherakada handiena (% 10) Errumaniakoa izan da\n2010etik aurrera igo gabe, Belgikak ez du hobekuntza nabarmenik erakutsi etxeko birziklatze tasari dagokionez. Baina, urte batetik bestera hobekuntzarik izan ez arren, Belgikak hirugarren postua du batez besteko birziklatze tasa altuena lortzeko.\nEtxeko hondakinen batez besteko birziklatze tasa altuena duten herrialdeak\nRANKING EUROPAKO HERRIALDEAK BATEZ BESTEKO BIRZIKLAPEN TASA2010-2019\n4 HERBEHEREAK 52.1%\n5 SUITZA 51.8%\nEuropako batez besteko birziklatze tasarik altuena Alemanian erregistratu zen, etxeko hondakinen% 65.5 birziklatu eta berrerabili egiten baita. Gure ikerketaren arabera, Austria bigarren sailkatu zen% 57.6ko tasarekin, ondoren Belgika% 53.9rekin, Herbehereak% 52.1arekin eta Suitza% 51.8rekin.\nEtxeko hondakinen batez besteko birziklatze tasa txikiena duten herrialdeak\n29 ERRUMANIA 12.9%\n28 GREZIA 14.4%\nEtxeen batez besteko birziklatze tasarik baxuena Europako erregistratu zen Serbian, etxeko hondakinen% 0.4 besterik ez baita birziklatzen, gehien duten Alemania baino% 65.1 gutxiago. Montenegrok bigarren egin zuen, batez beste% 3.6ko birziklatze tasarekin, Malta hirugarrenean (% 9.3), Errumania laugarrenean (% 12.9) eta Grezian bosgarrenean (% 14.4).\nGarbitu Hondakinak erabili Eurostaten datu basea Europako herrialdeek hiri hondakinen birziklatze tasari buruzkoa.\nEtxeen birziklapen tasa ofizialen datu gordinak 2010-2019 urteen artean pilatu ziren 10 urteko analisirako, 2019a azkeneko urtea izanik. Datu erabilgarririk ez duten edo ikertutako urteetan bost urte edo gehiagotan% 0.00 jakinarazi duten herrialdeak azterketatik kanpo geratu dira. Eurostatek zerrendatutako datuak kalkuluaren adierazpenarekin, denbora-serieen hausturarekin, definizio-diferentziarekin eta abarrekin adierazi dira.\nDatuak bildu ondoren, EBko herrialde bakoitzeko hiri hondakinen birziklatze tasaren ehuneko aldaketa kalkulatu da. Hala ere, hasierako / edo aztertutako azken urtean datuak eskuragarri ez badaude, eskuragarri dagoen azken urtea horren ordez kalkulatu da. 2010-2019 hiri hondakinen batez besteko birziklatze tasa kalkulatu da zifra osagarrietarako.\nHerrialde bakoitza ehuneko aldaketaren arabera sailkatu zen, eta etxeko birziklatze tasan ehunekoen igoera nabarmenena izan zuten Europako edozein herrialde on sailkatu zen.\nDatuak 02/07/2021ean bildu ziren eta aldatu egin daitezke.\nIkusi datu multzo osoa hemen Informazio gehiago nahi izanez gero.


Gutuna | Praktikatu gurekin | Geuria\nGutuna | Praktikatu gurekin\nIkasturte berriarekin batera, martxan da berriro ere Galdakaoko Berbalagun egitasmoa. Euskal Herri osoan ezaguna den fenomeno honek bere 14.ikasturteari eman dio hasiera.\nGaldakaoko jaietan topaketa egin zuten Berbalagunek // Argazkia: Hego Uribeko Berbalagun\nIkasturte berriarekin batera, martxan da berriro ere Galdakaoko Berbalagun egitasmoa. Euskal Herri osoan ezaguna den fenomeno honek bere 14.ikasturteari eman dio hasiera irailean.\nIkasitakoa praktikan jartzea ezinbesteko kontua da hizkuntza bat barneratzeko. Euskara praktikatzeaz gain, jende berria ezagutu, euskararen munduan murgildu eta, finean, euskaraz bizitzeko aukera izango du Berbalagun doako eskaintza honetan izena ematen duenak. Mintzapraktika programa euskaraz hitz egiteko ohitura duten pertsonak euskaraz hitz egiteko ohiturarik ez dutenekin elkartzean datza. Bertan, kolore guztietako herritarrak nahi eta behar ditugu: euskaldun zaharra zein euskaldun berria; gaztea zein edadeko jendea; euskaltegiko ikaslea zein ikasle ohia… Euskaraz gozatu nahi duen edonork du lekua gurean.\nIaz 120 kidek hartu zuten parte Galdakao eta Usansoloko Berbalagun eta Gurasolagun taldeetan, eta denon artean lagun gehiago batzea nahi dugu. Praktikatu eta bizi! lemapean, gurekin batera euskaraz gozatzeko gonbitea egiten dizuegu.\nBestalde, Berbalagunen parte hartzeko izena eman nahi duenak egitasmoa sustatzen duten edozein erakunderengana jotzea du: Galdakaoko AEK euskaltegia, Udal Euskaltegia edo Udala (Torrezabalen dagoen euskara zerbitzuan), baita telefonoz (607 632 345) edo e-postaz (galdakao_berba@aek.eus) ere. Informazio gehiagorako blog-a ere badago: hegouribe.blogspot.com. Urriko lehen astetik aurrera hasi dira taldeak martxan. Beraz, eman izena lehenbailehen.\nGainera, partaideek AIZU! eta Argia aldizkariak eta Berria egunkaria merkeago jasotzeko aukera izango dute.\nSailkatuta: Berbalagun, Galdakaoko Berbalagun, Hego Uribeko Berbalagun, Hego Uribeko Berbalagunak\nPrograma | Elexaldeko jaiak ospatuko dira urriaren 5ean eta 6an, Galdakaon\n2.000 lagun inguru atera ditu kalera metalgintzaren grebak Basaurin


Letropoliseko biztanleek beti pentsatu zuten ezin zutela hil, lehen hilketa gertatu zen arte: basatia eta gupidagabea. Krimena argitzeko, Ocho inspektoreak, Numeropoliseko agente sekretuak, letren antolaketaren misterioak argituko dituen konspirazio bati aurre egingo dio. Lege ortografiko aspergarrien atzean botere borrokak, banden arteko liskarrak, inbidiak, beldurrak eta ezinezko amodioak ezkutatzen direlako. Gure ortografiaren arauak irudimenez eta umorez azaltzen dituen polizia nobela entretenigarria!\nEgilea: Yolanda Gonzalez\nBilduma: TUCAN Rojo +12 urte\nErreferentzia ASESINATO LETROPOSLIS\nKARTAK POUET POUET!\nEdukia: 40 karta urdin (mimoak) 40 karta laranja (oihuak) 40 karta berde (mimoak +...\nLogika mikroskopikoko lasterketa bat!\nA ZE PIRATA!\n7 gai-karta koloretan\nTritan Bottle Space\nEdukiera: 450 ml\nPIRÁMIDE CUADRADA «LAS 4...\ndiam 12 x 8 cm cubo


Ilustrazio zientifikoa landuko dute museoan ekainaren 4an - Debagoiena - 2016-06-04 - Goiena.eus\nIlustrazio zientifikoa landuko dute museoan ekainaren 4an\nJulen Iriondo 2016-05-26 13:30\nLaboratoriumeko jardunaldia 10:00etan hasi eta egun osokoa izango da. Hainbat ekintza izango dira, eta tailerretarako izena eman behar da –943-76 90 03 eta laboratorium@bergara.eus–: marrazketa botanikorako sarrera landuko dute tailerretan.\nLaboratorium museoan Loreak asmatzen: Naturzale Europarrak Euskal Herrian izeneko erakusketa dago ikusgai 2016ko martxoaren 18a eta uztailaren 10a bitartean. Horri lotuta, natur zientziei lotutako programa zabala proposatzen du museoak, publiko desberdinei zuzenduta dagoena. Ekainaren 4an marrazketa botanikoaren inguruko topaketa egingo dute.\nMarrazketa botanikoak artea eta zientzia, biak, uztartzen ditu. Aspalditik zientzialariek landareak aztertzen dituzte: botanikoek landareen sailkapena, egitura eta funtzioa ikertzen dituzte eta baratzezainek landareen erabilpena eta laborantza ikertzen dituzte. Ilustrazio botanikoak jakintzagai hauetan tresna bat da, landareen erreinua ulertzen laguntzen duena.\nJohann Wolfgang (von) Goethe idazle alemaniarra hainbat gaitan izan zen aditua, besteak beste, botanikan eta ilustrazioan. Ilustratzaile zientifikoen arloan oso ezaguna da berak egin zuen aipu hau: “Landare bat ez da guztiz ezagutzen marraztu arte”.\nSaio batzuk irekiak izango dira (sarrerako hitzaldia, kaleko marrazketa, arratsaldeko bateratze saioa) eta horietan parte hartzeko ez dago izena eman beharrik. Baina egunean zehar egingo diren bi tailerretan parte hartzeko izena eman behar da, eta plazak mugatuak dira.\nLehen Tailerra (*); marrazketa zientifikoari sarrera; zuri-beltza. (Izen-ematearekin, plaza mugatuak)\nBigarren Tailerra (*); marrazketa zientifikoari sarrera; kolorea. (Izen-ematearekin, plaza mugatuak)\n(*) Tailerretan parte hartzeko izena eman behar da eta 10 € ordaindu (tailer bietarako).\nTailerra bi ataletan bananduta dago: lehenengoan zuri-beltza landuko da eta bigarrenean kolorea. Irakasleek hainbat landare eramango dituzte tailerrera, beharrezko erreferentzia, marrazki, argazki eta bestelako baliabideekin batera. Partaideak nahi duen modeloa aukeratu ahal izango du eta horretan lan egin.\nPartaide kopurua: tailer bakoitzeko 30 (15, irakasle bakoitzeko).\nBi irakasle izango dira ardura teknikoa izango dutenak, biak ospe handiko zientzia ilustratzaile profesionalak:\nVega Asensio (www.norarte.es)\nCarles Puche (http://estudipuche.com)


Gueñesko Udala - 100 familia behar dira udan haur errefuxiatu sahararrak harreran hartzeko\nOtsailaren 11an, asteartea, Oporrak Bakean programaren “bidaia bat baino gehiago” kanpaina aurkeztuko da Donostian prentsa-aurrekoan. Horren bitartez, euskal biztanleak haur errefuxiatu sahararrak udan harreran hartzera animatu nahi dira.\nHerri Sahararrak 40 urte baino gehiago daramatza errefuxiatu kanpamentuetan bizirauten, munduko basamorturik idorrenetako batean, euren lurraldera itzuli ezinik. Kanpamentu horietan 14 urtetik beherako 56.000 ume bizi dira, eta horietatik %30ek hazkunde gabeziak dituzte, klima gogorra eta elikadura baldintzen ondorioz. Hori dela eta, Oporrak Bakean programak 10 eta 12 urte bitarteko haur saharar errefuxiatuak udan, bi hilabetez, euskal familiekin bizi daitezen sustatzen du. Gurean egiten dituzten egonaldi horien helburu dira: umeak basamortuko baldintza gogorretatik urruntzea da (gerizpean 55ºtara heltzen diren tenperaturak), hazten ari diren adin honetan lagunduko dituen elikadura egokia jasotzea, azterketa medikuak egitea eta euskal kultura eta saharar kulturen arteko lotura sustatzea.\nProgramaren informazio guztia oporrakbakean.eus web gunean jasota dago.\nHaur saharar bat uda honetan harreran hartzeko interesa duten familia edo pertsonek dagokien elkarte edo udalarekin jar daitezke kontaktuan (http://oporrakbakean.eus/quienes-somos/elkarteetaudalantolatzaileak/?lang=es ), edo lurralde bakoitzeko pertsona arduradunarekin:


Orozkoroceko lehen txanpa izan da jadanik, eta onena gaur helduko da - Orozko - Aiaraldea.eus\nOrozkoroceko lehen txanpa izan da jadanik, eta onena gaur helduko da\nAitor Aspuru Saez 2022-05-21 12:00\nAtzo hasi zen Orozkorock jaialdia. Motorrak berotzeko balio izan zuen egitasmoaren lehen kontzertu sortak. Bikain antolatuta, oholtza hartu zuten Kurkuma, Eraso, Sua eta Viva Belgrado taldeek. Kurkuma izan zen ezuste handiena, Erasok metalaren alde ezberdinak landu zituen, Suak doinu garaikideenak jarri zituen eta Viva Belgrado izan zen gaueko plater nagusia.\nGaur 18:40ean hasiko dira musika emanaldiak eta nabarmen luzatuko dira, The Clayton, Niña Coyote eta Chico Tornado, Los Brazos, Toundra, Ezpalak, The Lizzards eta The Andras Show taldeen txanda izango baita.\nNabarmentzekoa da, gainera, Orozkorockeko antolatzaileek Javi Arrugaeta Guaresti 'Titi' herritarrari omenaldi xumea egin ziotela, topa proposatuta. Orozkoarra aste honetan bertan hil zen eta rockzale amorratua zen.


Bertsolari Txapelketa Nagusia 2013 | Irailaren 29an hasiko da\nVillabonan hasiko da eta abenduaren 15ean amaituko da, BECen jokatuko den finalarekin. 14 saio izango ditu guztira.\nAurreko bertsolari finala. Argazkia: Alberto Elosegi\nLau urteko zikloa beteta, Bertsolari Txapelketa Nagusiaren 16. edizioa irailaren 29an hasiko da Villabonan eta abenduaren 15ean amaituko da, BECen jokatuko den finalarekin. Azken edizioan bezala, 14 saio izango ditu aurtengo Txapelketa Nagusiak.\nAzken bi urteotan egin diren herrialdetako txapelketetan eskuratu dute bertsolariek Txapelketa Nagusian parte hartzeko aukera. Horiez gain, orain lau urteko finalistek zuzenean lortua zuten txartela. 43 bertsolarik eman dute izena Txapelketan.


'Napalmaren neska': AEBak azalpenak ematera behartu zituen irudia - Arrosa\nPhan Thị Kim Phúc Vietnamgo jatorria duen ekintzailea da gaur egun. Baina haurra zela egin zen ezagun. AEBek Vietnamgo gerran Trang Bang eremuan jaurtitako napalm substantziazko bonba batek eragindako sutetik ihesean zihoala. Erretzen zioten arropa kendu eta biluzik lasterka zihoala atera zion argazkia Nick Ut argazkilariak, 1972an. Ba argazki hori publikatu izanagatik Facebookek orria itxi dio Norbegiako kazetari ezagun batu eta zentsura ahaleginak gora-beherak eragin digu. Gaurkotasunezko gaia izanik, gure sormenaren tartera ekartzeko modukoa iruditu zaio Irantzu Pastor argazkilariari.\nPosted in ZebrabideaTagged #argazki #argazkilari #facebook #gerra #irantzu pastor #napalm #nick ut #Phan Thị Kim Phúc #portada #sormen #vietnam #zentsura\nJone Muñoz: "Aparkalekuko enpresa ez da ohartzen autobus bidaiari gehienak joan-etorrikoak garela"


EGIPTO, LIBANO, MEXIKO, SENEGAL ETA EUSKAL HERRIA\nBERDINTASUNERAKO, EMAKUMEEN ESKUBIDEETARAKO ETA KULTURARTEKOTASUNERAKO EMAKUME ZINEGILE ETA KOMUNIKATZAILEEN LANA INDARTZEA. EGIPTOTIK MUNDURA\n2013az geroztik, KCD GGKEk, Klaketa Arabierekin batera (erakunde aliatua da Egipton), konpromisoa hartu du komunikazio sozialeko prozesuak laguntzeko, mundu arabiarrarekin berdintasuna eta kulturartekotasuna bultzatzeko bide gisa, munduko hainbat lekutan.\n2019an gauzatutako proiektuak hainbat mugarri izan ditu elkarrekin lotuta:\nApirilean, El Líbano 2019ko “Entre cineastas” zinema-karabanak 9 film luze eta 7 film labur aurkeztu zituen, bi hiritan egindako 18 proiekzioren eta errefuxiatu-eremu baten bidez (Beirut, Saida eta Saida-Beirut kanpamentua - Ein el Helwe). Proiekzioekin batera, prestakuntza-tailerrak eta publikoarekin trukatu ahal izan ziren nazioarteko gonbidatuak izan ziren.\nEgipton, Klaketa Arabiarra mundu arabiarreko zinegile berriei laguntzeko prozesu bat garatzen ari da.\nProzesu horri esker, emakume arabiarrek egindako "primer corte" tailerra eta Sorkuntza-Dokumentalaren tailerra egin ziren. Lehen kasuan, bost herrialde arabiarretako emakumeen 6 film hautatu ziren, eta, zinemagile profesionalen nazioarteko aholkularitza baten bidez, haien zinema-proiektuak amaitzeko orientatu ziren. Dokumental sortzaileen lantegiaren kasuan, 12 emakumek jaso zuten dokumentalen sorrerari buruzko prestakuntza, eta horri esker proiektu bateratu bat sortu zuten, nazioartean banatzeko modukoa.\nGandiolen (Senegal), berriz, “Kazetaritza eta Afrika. Por la nueva narrativa desde las dos orillas”, komunikabideek Mendebaldeko Afrikari buruz ematen duten informazio-tratamenduari buruz hausnartzeko, eta komunikazio-arloko profesionalen esperientziak eta ikaskuntzak trukatzeko jornadak izan ziren.\nAzkenik, Bilboko eta Oaxacako (Mexiko) emakumeek egindako zinema-karabanak mantendu ziren, 8. eta 7. edizioetan, hurrenez hurren. Klaketa Arabiarra, Ojo de Agua, Oaxacako indigenen komunikazio-erakundea eta KCD GGKEren arteko koordinazio-ariketa da, emakumeek egindako zinema-karabana ibiltari bat osatzeko, errealitate desberdinak emakume ezberdinen ikuspegitik hurbilduko dituena.\nProiektua amaituta zegoen, eta Bizkaiko Foru Aldundiak (BFA) 119.946,99 euroko diru-laguntza eman zuen, aurrekontu osoaren %76.\nEGIPTO, LIBANO, TUNISIA ETA EUSKAL HERRIA\nEMAKUME ZINEGILE ETA KOMUNIKATZAILE EMAKUMEEN ARTEKO SAREAK OBETZEA, TRANSFORMAZIO SOZIALERAKO KOMUNIKAZIOAREN BIDEZ BERDINTASUNA ETA EMAKUMEEN ESKUBIDEAK LORTZEKO.\nProiektuaren fase honekin jarraituz, estrategia bikoitz batean sakonduko dugu. Alde batetik, proiektua eskualdeko prozesu gisa sendotzen da, Egiptorekin batera Libanoko eta Tunisiako lana finkatuko baita, betiere zinemaren eta komunikazio-tresnen bidez. Gainera, prestakuntza proposamena indartu egin da, ekimen guztiaren elementu eraldatzaile eta zeharkako gisa. Horregatik, Egipton, Libanon eta Tunisian emakumeekin trebatzeko espazioak diseinatu dira.\nProiektuak 150.226,63 euroko aurrekontua du, eta horietatik 119.729,58 € Bizkaiko Foru Aldundiaren ekarpena dira.


Urola Erdiko ikasleak, zientzian eta teknologian murgilduta - Azkoitiko Udala\nUrola Erdiko ikasleak, zientzian eta teknologian murgilduta\nIraurgi Berritzenen eskutik, aurten laugarren aldiz, Urola Erdiko Zientzia eta Teknologia Azoka ospatu da eta bertan, ikastetxeek ikasturtean zehar egindako proiektuak aurkeztu dituzte. Bertan izan da Javier Zubizarreta alkatea, eta gaztetxoen lanketak zuzenean ikusteko aukera eskertu du.\n"Zientziarik eta teknologiarik gabe, ezin da herria aurrera atera. Proiektu txikiekin hasi zarete, baina iritsiko dira handiak. Jarraitu eta saiatu helburua lortu arte. Pentsa, bailara honek profil honetako jendea behar-beharrezkoa duela", esan die alkateak gazteei.\nPandemia tarteko, azken bi urteetan ez da azokarik egin eta aurten berreskuratu dute. Egitasmoa, Iraurgi Berritzenen Hezkuntza Guneak garatu du ikastetxeekin lankidetzan eta Elhuyar Fundazioaren laguntzarekin. Proiektuari esker, ikasleek Euskal Herriko ikerlariekin eta eskualdeko eragileekin harremanetan egoteko aukera izan dute.\nGoizean zehar, Azpeitiko plazan hamaika proiektu egon dira ikusgai: “Ibaien Ekologia", "Harraldeko ikerketa", "Ezkutuko Azukreen Bila!", "EkiMaker Aurkiteitor", "Bizilagun mikroskopikoak", "Zero Zabor", "Zubiak Eraiki", "Arduino Proiektuak", "Baratza Adimentsua", "Txanpuen Kimika" eta "Tuk Tuk-a". Proiektuak garatzeko, biologia, kimika edota teknologia landu dituzte. Hain zuzen, helburua da STEAM kontzeptuak bere baitan hartzen dituen diziplinak lantzea, alegia, zientzia, teknologia, ingeniaritza eta matematika. Proiektuen lanketaren harira, ikasleek konpetentzia ezberdinak garatzen dituzte.\nAzkoitiko eta Azpeitiko ikastetxeetako 300 gaztetxo baino gehiagok hartu dute parte proiektuetan. Ekitaldi amaieran, diploma jaso dute udal ordezkarien eskutik.


Gogor salatzen dugu pertsonen berdintasunaren aurkako erlijio-publizitatea jarri dela Metro Bilbaoren geltokietan eta kanpaina hori hortik berehala kentzeko exijitzen dugu | LAB SINDIKATUA\nZerbitzu Publikoak Garraioa Gogor salatzen dugu pertsonen berdintasunaren aurkako erlijio-publizitatea jarri dela Metro Bilbaoren geltokietan...\nMetro Bilbaok baimendu du Asociación Católica de Propagandistas (ACdP) elkarte ultrakontserbadore baten kanpaina jartzea, non zalantzan jartzen baita emakumeen berdintasunaren aldarria, “konfrontazio faltsua” dela argudiatuz.\nLAB Metro Bilbaorentzat kanpaina horri oso eraso larria eta bortitza da, bete-betean, pertsona guztien berdintasunaren, kultu-askatasunaren eta ez-konfesionaltasunaren aurka, eta iragarki horiek Metro Bilbaoko publizitate-euskarri guztietatik berehala kentzeko exijitzen du.\nKanpaina hori ez da bateragarria Metro Bilbaok ustez aldarrikatu eta bere egiten dituen balioekin. Emakumeen eta gizonen artean izatezko berdintasuna sustatu eta lortzeko bidean erreferente izan nahi duen enpresa publikoak, horretarako IV. Plana garatzen ari den enpresak, ezin ditu horrelako mezuak onartu bere instalazioetan.\nBorroka feminista zalantzan jartzen duen edozer Metro Bilbaotik kanpo geratu behar da. Gaur, martxoaren 8an, jarraituko dugu erakusten berdintasunaren aldeko borroka inoiz baino premiazkoagoa dela, eta egunero-egunero egin beharrekoa dela.


Nire komunetik 110429 - 27 zapata\nImanol Epelde 2011 Api 29\nAi horrela biziko bagina beti, Kattalin. Aurreko astean hiru egunetan joan behar izan genuen lanera eta aste honetan berriz, lautan. Horrelako lan asteak negoziatu beharko lirateke lan hitzarmenetan. Inor ez da geratu lan gutxiegi egin izanaren zentzazioarekin. Eta nekez aurkituko da langabeziaren aro honetan, ondasuna eta lana banatzeko modu hoberik.\nLanera ez joateko aitzakia edo arrazoia, beti bezala, santu-santek eman digute. Egun hauetan prozesioak asko izan dira gure herrietan, San Marko jaiak ospatu dituen herririk ere izan da, atzo San Prudentzioak izan genituen Araban eta Katalunian ere, aurreko larunbatean Sant Jordi eguna ospatu zuten liburu eta arrosak banatzen. Euskal Herrian ere egin beharko genuke horrelako zerbait, geure erara klaro. Liburuarekin batera herrian herriko produktu gastronomiko bat elkarri oparituz, esaterako. Irakurtzeko afizioa sortzeko ez baitute zertan bidelagun txarrak izan… gastronomiak eta fedeak!\nBazko igandeko elizetako kanpai joen oihartzuna isildu ezinik gabiltza oraindik aste hondar honetan. Salbatzailea urtero bai, baina inoiz berpiztea lortzen ez dena, euskal aberria da. Igande honetan ere bakoitza bere aberri partikularra ohoratzen saiatu zen. Ez dakit asmatuko litzatekeen aberriaren hiriburu nagusia adosten ere. Horregatik da zuzenagoa, akaso, aberri egunaz baino aberri egunez hitz egitea.\nInspirazio handiko astea izan da gainerakoan: ETAk inoizko letra jario luzeenenean bi komunikatu atera ditu hurrenez hurren eta enpresariei despedida gutunak idazten aritu da, literatura beltz merkeeneko txosten amaigabeak idatzi dituzte Espainiako Estatuaren abokatuak eta fiskalak Bilduren zerrenden aurka egiteko, eta folio guztiak eramateko txinga saio erakusgarria egin Auzitegi Gorenera, garai digital hauetan, artxibo bat erantsi eta klik batekin bidaltzea aski denean.\nAsteroko errutinari jarraituz, berriz, aste honetan beste bi lagun espetxeratu dituzte, oraingoan salaketa anonimo batean oinarrituta. Batzuentzat, akaso, hori izango da prozesua oso ondo ez, izugarri ondo, uste baino hobeto joatea. Baina nik, aste honetan Gernikan herri antzerkiaren bidez oroitutako bonbardaketan bezala, ke eta garrek ez digute ezer ikusten uzten. Euskal Herrira etorri berri den Harremanetarako Nazioarteko Taldeak ez du deskantsu handirik egiterik edukiko, sartuta gauden zulotik aterako bagara.\nZuloan sartu eta 300 metro lur azpiko tuneletan egin ostean atera zirenak Afganistango espetxe batetik ihes egin duten 500 lagunak dira. Talibanak omen. Baina zuloan eta aterabide gabeko tunelean dagoena herrialdea bera da. Gerrak amaierarik inoiz izango duen jakin ezinik. Baina ez dira horrela dauden bakarrak. Libiako tunelean ere ez da amaierako argirik ikusten, aste honetan Siriako armadaren tanke bat topatu dut egunero neure kafesnian eta ondorioz, herrialde horren kontrako neurriak hartzeko prest omen dira zenbait. Bitartean, munduari eskubideen inguruko lezioak ematen aritzen den AEBak noiz epaituko duten jakin nahian jarraituko dugu. Asten honetan Wikileaksek Guantanamon egiten dutenari buruz argitaratuak ez baitira haizeak eramatekoak. Orain 25 urte Txernobilgo ezbeharrak erauzitako partikula kutsakor eta hilgarri horiek denak bezala.\nAi, Kattalin! Eskerrak futbola daukagun deskonektatzeko. Batetik Champions Liguea, hanka joko ederreko baloi festa europarra eta bestetik, Espainiako liga, euskal taldeek azken partiduko azken minutura arte borrokatu beharko dutena, aspertzeko tarterik gabe. Deskonektatzeko handia da euskal txirrindularitza ere. Jonathan Castroviejok ezusteko handia eta ederra eman digu Romandiako Tourreko aitzin etapa irabazita. Eta Imanol Erviti nafarrak itzulia irabazi du, Errioxan, Euskal Herriko zortzigarren probintzian.\nBizikleta beharrean, ez dakigu SPra baina, tranbia hartuta joan dena, Aitzol Aramaio zine zuzendaria izan da, eta baita Jose Antonio Arana Martija euskaltzaina ere. Eta apirileko azken aste honek eman du gehiagorako ere. Marokon atzo eginiko atentatua, dolarraren gainbehera etenik gabea, Apple eta Googlen azpijokoa erabiltzaileen mugimenduak zelatatzeko edo Pasaiko kanpo portuaren inguruko afera. Eta gehiago, ingalaterrako erret ezkontza… Notiziak asko baitira. Eta izango. Albiste jario etenik gabeko herria aukeratu genuelako bizitzeko. Hurrengoa maiatzean, lorailean, loreen hilean! Izan ondo!


Osasun Sailak eten egin du sukar horiko txertoa, neska gazte bat hil ondoren | Consumer\nOsasun Sailak eten egin du sukar horiko txertoa, neska gazte bat hil ondoren\nHildakoak eritasunaren aurkako txertoa hartu zuen duela gutxi, atzerrira bidaia bat egin eta gero.\nEgilea: mediatrader 2004-ko urriak 26\n26 urteko gazte madrildar bat sukar horiarekin hil zen atzo Juan Ramón Jiménez de Huelva ospitalean. Joan den ostegunean ospitaleratu zuten, sukarra eta organo anitzeko erraietako mina zituela, sukarra, ondoeza orokorra, oka egitea eta beherakoa zirela eta.\nOspitalearen jakinarazpen baten arabera, pazienteak sukar horiaren eta difteria-tetanoen aurkako txertoa hartu zuen joan den urriaren 14an Huelvako Kanpoko Osasun Zerbitzuan, Osasun eta Kontsumo Ministerioaren mende, Maurizio Uharteetara bidaia bat egin ondoren.\nOspitaleratzea zuzenean egin zen Zainketa Intentsiboetako Unitatean (ZIU) ostegun berean, non sukar horia diagnostikatu baitzioten, azkar eboluzionatu zuen eta talde medikoak ezin izan zuen sendatu.\nSukar horia zuen gaixo hori ospitaleratu zenean, erietxeak osasun alerta deklaratu zuen kasua, Epidemiologia Sistema autonomikoak eta nazionalak ezarritako bideen arabera, agintari eskudunek neurri egokiak har zitzaten.\nBestalde, Majadahondako (Madril) Mikrobiologia eta Birologia Zentro Nazionalera bidali ditu behar diren laginak, kasuaren berrespen mikrobiologikorako.\nMikrobiologia Zentroak eskaintzen dituen emaitzen zain, Osasun eta Kontsumo Ministerioak sukar horiko txertoaren administrazioa etetea erabaki du komunitate guztietan, departamentu horretako iturriek jakinarazi dutenez.\nPrintzipioz, Ministerioak ez du txertoa berrezarriko Kanpoko Osasun Zentroetan dauden txerto-lote guztiak aztertu eta horien segurtasuna egiaztatu arte.\nSukar horiaren kontrako txertoa Kanpoko Osasun Sailak atzerriko herrialde batzuetara bidaiatzen denean gomendatzen duen neurria da.\nhoria sukar txerto


Txomingeroak eta zezenketak, San Inazio arratsalderako - Azpeitia - uztarria.eus\nUztarria.eus 2016-07-31 21:35\nTxomingeroek jarri dute giroa kalean San Inazio arratsaldean. Plazako kioskoan egin duten bazkariaren eta haren aurretik zein ondoren, aurrena txarangarekin eta, gero, Eonian Elektrotxarangak lagunduta, umore ona nagusi izan da txomingero kuadrillaren bueltan.\nArratsaldeko beste arreta gunea zezen-plazan egon da. Han, 18:30ean, aurtengo bigarren zezenketa egin dute. 17:30etik aurrera, berriz, hogeita hamar lagun inguru elkartu dira zezen-plazaren parean, Oinatz elkarte animalistak deituta, zezenketen kontrako elkarretaratzean. Zezenketen kontrako aldarriak oihukatu dituzte Sierben komentuaren aurrekaldetik, lauzpabost ertzain aurrean zituztela; hainbat zezenzale isekaz aritu zaizkie zezen-plazaren aldeko espaloitik. Bien bitartean, Igor Etxaniz Kinttela aguaziltxoa, mandazainak eta Musika Banda ohiko kalejira eginez inguratu dira zezen-plazara.